title: Σύσταση του Συμβουλίου, της 9ης Ιουλίου 2013 , σχετικά με το εθνικό πρόγραμμα μεταρρυθμίσεων του 2013 της Ισπανίας και τη διατύπωση γνώμης του Συμβουλίου σχετικά με το πρόγραμμα σταθερότητας της Ισπανίας, 2012-2016

text:
               30.7.2013

               EL

               Επίσημη Εφημερίδα της Ευρωπαϊκής Ένωσης

               C 217/81

      ΣΫΣΤΑΣΗ ΤΟΥ ΣΥΜΒΟΥΛΊΟΥ

   της 9ης Ιουλίου 2013
   σχετικά με το εθνικό πρόγραμμα μεταρρυθμίσεων του 2013 της Ισπανίας και τη διατύπωση γνώμης του Συμβουλίου σχετικά με το πρόγραμμα σταθερότητας της Ισπανίας, 2012-2016
   2013/C 217/20
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,
   Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών (1), και ιδίως το άρθρο 5 παράγραφος 2,
   Έχοντας υπόψη τον κανονισμό (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών (2), και ιδίως το άρθρο 6 παράγραφος 1,
   Έχοντας υπόψη τη σύσταση της Ευρωπαϊκής Επιτροπής,
   Έχοντας υπόψη τα συμπεράσματα του Ευρωπαϊκού Συμβουλίου,
   Έχοντας υπόψη τη γνώμη της επιτροπής απασχόλησης,
   Έχοντας υπόψη τη γνώμη της οικονομικής και δημοσιονομικής επιτροπής,
   Έχοντας υπόψη τη γνώμη της επιτροπής κοινωνικής προστασίας,
   Έχοντας υπόψη τη γνώμη της επιτροπής οικονομικής πολιτικής,
   Εκτιμώντας τα ακόλουθα:

               (1)

               Στις 26 Μαρτίου 2010, το Ευρωπαϊκό Συμβούλιο συμφώνησε με την πρόταση της Επιτροπής για τη δρομολόγηση νέας στρατηγικής για την απασχόληση και την ανάπτυξη, Ευρώπη 2020, βασιζόμενη στον μεγαλύτερο συντονισμό των οικονομικών πολιτικών, η οποία εστιάζεται στους νευραλγικούς τομείς στους οποίους απαιτείται δράση ώστε να ενισχυθεί το δυναμικό διατηρήσιμης ανάπτυξης και ανταγωνιστικότητας της Ευρώπης.

               (2)

               Στις 13 Ιουλίου 2010, το Συμβούλιο εξέδωσε σύσταση σχετικά με τους γενικούς προσανατολισμούς της οικονομικής πολιτικής των κρατών μελών και της Ένωσης (2010 έως 2014) και, στις 21 Οκτωβρίου 2010, εξέδωσε απόφαση σχετικά με τις κατευθυντήριες γραμμές των πολιτικών απασχόλησης των κρατών μελών (3), οι οποίες από κοινού αποτελούν τις «ολοκληρωμένες κατευθυντήριες γραμμές». Τα κράτη μέλη κλήθηκαν να λαμβάνουν υπόψη τις ολοκληρωμένες κατευθυντήριες γραμμές τόσο στις εθνικές οικονομικές πολιτικές όσο και στις πολιτικές για την απασχόληση.

               (3)

               Στις 29 Ιουνίου 2012, οι αρχηγοί κρατών ή κυβερνήσεων των κρατών μελών ενέκριναν «Σύμφωνο για την ανάπτυξη και την απασχόληση», το οποίο παρέχει ένα συνεκτικό πλαίσιο δράσης σε επίπεδο κρατών μελών, ΕΕ και ευρωζώνης, με την κινητοποίηση όλων των δυνατών μηχανισμών, μέσων και πολιτικών. Έλαβαν αποφάσεις σχετικά με τη δράση που πρέπει να αναληφθεί στο επίπεδο των κρατών μελών, ιδίως εκφράζοντας την απόλυτη προσήλωσή τους στην επίτευξη των στόχων της στρατηγικής «Ευρώπη 2020» και στην εφαρμογή των συστάσεων ανά χώρα.

               (4)

               Στις 10 Ιουλίου 2012, το Συμβούλιο εξέδωσε σύσταση (4) σχετικά με το εθνικό πρόγραμμα μεταρρυθμίσεων της Ισπανίας για το 2012 και εξέδωσε τη γνώμη του σχετικά με το πρόγραμμα σταθερότητας της Ισπανίας για την περίοδο 2012-2015.

               (5)

               Στις 28 Νοεμβρίου 2012, η Επιτροπή εξέδωσε την Ετήσια Επισκόπηση της Ανάπτυξης, δίνοντας το εναρκτήριο λάκτισμα για το Ευρωπαϊκό Εξάμηνο του 2013 για τον συντονισμό των οικονομικών πολιτικών. Στις 28 Νοεμβρίου 2012, η Επιτροπή, βάσει του κανονισμού (ΕΕ) αριθ. 1176/2011, εξέδωσε την έκθεση του μηχανισμού επαγρύπνησης, στην οποία η Ισπανία ονομάζεται ως ένα από τα κράτη μέλη τα οποία θα έπρεπε να υποβληθούν σε εμπεριστατωμένη επισκόπηση.

               (6)

               Το Ευρωπαϊκό Κοινοβούλιο έχει συμμετάσχει δεόντως στο Ευρωπαϊκό Εξάμηνο, σύμφωνα με τον κανονισμό (ΕΚ) αριθ. 1466/97, και, στις 7 Φεβρουαρίου 2013, ενέκρινε ψήφισμα σχετικά με την απασχόληση και τις κοινωνικές πτυχές στην ετήσια επισκόπηση της ανάπτυξης 2013 και ψήφισμα σχετικά με τη συμβολή στην ετήσια επισκόπηση της ανάπτυξης 2013.

               (7)

               Στις 14 Μαρτίου 2013, το Ευρωπαϊκό Συμβούλιο ενέκρινε τις προτεραιότητες για την εξασφάλιση χρηματοπιστωτικής σταθερότητας, δημοσιονομικής εξυγίανσης και δράσης για την ενίσχυση της ανάπτυξης. Υπογράμμισε την ανάγκη να επιδιωχθεί διαφοροποιημένη, φιλική προς την ανάπτυξη δημοσιονομική εξυγίανση, να αποκατασταθούν οι κανονικές συνθήκες δανειοδότησης στην οικονομία, να προωθηθούν η ανάπτυξη και η ανταγωνιστικότητα, να καταπολεμηθούν η ανεργία και οι κοινωνικές επιπτώσεις της κρίσης και να εκσυγχρονιστεί η δημόσια διοίκηση.

               (8)

               Στις 10 Απριλίου 2013, η Επιτροπή δημοσίευσε τα αποτελέσματα της εμπεριστατωμένης επισκόπησής της για την Ισπανία, βάσει του άρθρου 5 του κανονισμού (ΕΕ) αριθ. 1176/2011. Από την ανάλυσή της, η Επιτροπή καταλήγει στο συμπέρασμα ότι η Ισπανία παρουσιάζει υπερβολικές μακροοικονομικές ανισορροπίες. Πιο συγκεκριμένα, τα πολύ υψηλά επίπεδα εσωτερικού και εξωτερικού χρέους εξακολουθούν να θέτουν σε κίνδυνο την ανάπτυξη και τη χρηματοπιστωτική σταθερότητα. Ο τραπεζικός τομέας υποβάλλεται σε διαδικασία ανακεφαλαιοποίησης και αναδιάρθρωσης, στο πλαίσιο της οποίας χρησιμοποιείται, μεταξύ άλλων, και δημόσιο χρήμα. Δυσκαμψίες στις αγορές προϊόντων και εργασίας συμβάλλουν στην υψηλή και ανερχόμενη ανεργία και, γενικότερα, παρεμποδίζουν την προσαρμογή της οικονομίας. Μολονότι έχει αρχίσει η προσαρμογή, το μέγεθος της αναγκαίας διόρθωσης απαιτεί συνεχή και έντονη πολιτική δράση στις αγορές προϊόντων και υπηρεσιών, στην αγορά εργασίας, στον χρηματοπιστωτικό τομέα και στον τομέα των δημόσιων οικονομικών.

               (9)

               Στις 30 Απριλίου 2013, η Ισπανία υπέβαλε το εθνικό της πρόγραμμα μεταρρυθμίσεων για το 2013 και το οικείο πρόγραμμα σταθερότητας για την περίοδο 2012-2016. Για να ληφθεί υπόψη η αλληλεξάρτησή τους, τα δύο προγράμματα αξιολογήθηκαν ταυτοχρόνως.

               (10)

               Βάσει της αξιολόγησης του προγράμματος σταθερότητας σύμφωνα με το άρθρο 5 παράγραφος 1 του κανονισμού (ΕΚ) αριθ. 1466/97, το Συμβούλιο είναι της γνώμης ότι το μακροοικονομικό σενάριο στο οποίο στηρίζονται οι προβλέψεις του προϋπολογισμού είναι σε γενικές γραμμές εύλογο για το 2013 και διατρέχει ορισμένους κινδύνους δυσμενούς εξέλιξης από το 2014 και μετά, σε σύγκριση με τις εαρινές προβλέψεις των υπηρεσιών της Επιτροπής του 2013. Μολονότι το πρόγραμμα σταθερότητας προβλέπει ότι η ανάπτυξη θα είναι χαμηλότερη στην περίοδο 2014-2016, σε σύγκριση με τις εαρινές προβλέψεις των υπηρεσιών της Επιτροπής για το 2013, οι εαρινές προβλέψεις βασίζονται στην παραδοχή ότι δεν θα υπάρξει αλλαγή πολιτικής και ως εκ τούτου δεν λαμβάνουν υπόψη τη δημοσιονομική εξυγίανση που θα χρειαστεί για την επίτευξη των δημοσιονομικών στόχων του προγράμματος σταθερότητας. Ο στόχος της δημοσιονομικής στρατηγικής που περιγράφεται στο πρόγραμμα σταθερότητας είναι η μείωση, μέχρι το 2016, του ελλείμματος γενικής κυβέρνησης κάτω από την τιμή αναφοράς που συνίσταται στο 3 % του ΑΕΠ. Η εξυγίανση βασίζεται κυρίως στον περιορισμό των δαπανών με μείωση του δείκτη δαπανών κατά 3,7 ποσοστιαίες μονάδες στην περίοδο 2012-2016, αλλά επίσης και σε ορισμένα μέτρα αύξησης των εσόδων. Βάσει του (εκ νέου υπολογισθέντος) διαρθρωτικού ισοζυγίου (5), η ετήσια βελτίωση του διαρθρωτικού ελλείμματος που προβλέπεται στο πρόγραμμα σταθερότητας είναι 1,2 %, 0,4 %, 0,9 % και 0,9 % του ΑΕΠ για τα έτη 2013 έως 2016. Μετά τη διόρθωση του υπερβολικού ελλείμματος, το πρόγραμμα σταθερότητας επιβεβαιώνει ότι μέχρι το 2018 μπορεί να επιτευχθεί ο μεσοπρόθεσμος δημοσιονομικός στόχος (ΜΔΣ), ήτοι ισοσκελισμένη δημοσιονομική θέση σε διαρθρωτικούς όρους. Ο ΜΔΣ είναι πιο φιλόδοξος από τις απαιτήσεις του συμφώνου σταθερότητας και ανάπτυξης. Ο προβλεπόμενος ρυθμός προσαρμογής σε διαρθρωτικούς όρους την περίοδο 2017-2018 αντιπροσωπεύει ικανοποιητική πρόοδο ως προς την επίτευξη του ΜΔΣ. Το πρόγραμμα σταθερότητας προβλέπει ότι ο δείκτης δημόσιου χρέους θα κορυφωθεί το 2016 και ότι στη συνέχεια θα αρχίσει να μειώνεται.
               Η πορεία προσαρμογής ως προς το έλλειμμα και το χρέος υπόκειται σε κινδύνους δυσμενούς εξέλιξης. Τα μέτρα για τη στήριξη των στόχων σε σχέση με το έλλειμμα δεν προσδιορίζονται επαρκώς, ιδίως σε περιφερειακό επίπεδο. Για το 2016, το πρόγραμμα σταθερότητας δεν περιλαμβάνει μέτρα και τα προηγούμενα προσωρινά μέτρα παρατείνονται μόνο μέχρι το 2014. Οι προγραμματιζόμενες εξοικονομήσεις από τη μεταρρύθμιση της τοπικής αυτοδιοίκησης υπόκεινται σε σημαντικούς κινδύνους εφαρμογής. Επιπλέον, υπάρχουν αστάθμητοι παράγοντες όσον αφορά όχι μόνον την κατάσταση της οικονομίας, της αγοράς εργασίας και τη χρηματοοικονομική κατάσταση αλλά και τις εξελίξεις των εσόδων στο πλαίσιο συνεχιζόμενων μεγάλων μακροοικονομικών ανισορροπιών. Με την πλήρη εφαρμογή της εγκριθείσας μεταρρύθμισης των καθεστώτων πρόωρης συνταξιοδότησης και την επίτευξη συμφωνίας όσον αφορά τον παράγοντα βιωσιμότητα αναμένεται ότι θα μετριαστούν οι κίνδυνοι για το σύστημα κοινωνικής ασφάλισης. Ένας άλλος κίνδυνος απορρέει από τις ενδεχόμενες υποχρεώσεις που συνδέονται με τα καθεστώτα/εγγυήσεις προστασίας περιουσιακών στοιχείων. Σημαντική πρόοδος σημειώθηκε όσον αφορά τον έλεγχο της εκτέλεσης του προϋπολογισμού, αλλά υπάρχουν ακόμη περιθώρια για μεγαλύτερη διαφάνεια και πιο έγκαιρη εφαρμογή των προληπτικών και διορθωτικών μηχανισμών του νόμου περί δημοσιονομικής σταθερότητας. Οι καθυστερούμενες οφειλές της κυβέρνησης, που απαιτούν ειδικό καθεστώς επιστροφής λόγω του μεγάλου υπολοίπου, δεν αναφέρονται έγκαιρα και συστηματικά. Η σύσταση ανεξάρτητου δημοσιονομικού συμβουλίου έχει καθυστερήσει. Η προταθείσα αναθεώρηση των κανόνων τιμαριθμικής αναπροσαρμογής για όλα τα δημόσια έσοδα και τις δημόσιες δαπάνες θα οδηγήσει σε εξοικονόμηση δημοσιονομικών πόρων και μεγαλύτερη ανταπόκριση των τιμών στις οικονομικές συνθήκες. Το εθνικό πρόγραμμα μεταρρυθμίσεων αναγνωρίζει επίσης την ανάγκη περαιτέρω βελτίωσης της σχέσης κόστους-αποτελεσματικότητας όσον αφορά τις δαπάνες ιατροφαρμακευτικής περίθαλψης, π.χ. με αναθεώρηση των τιμών αναφοράς και τη συγκεντρωτική αγορά φαρμακευτικών προϊόντων ή την επέκταση της συμμετοχής των ασφαλισμένων στις δαπάνες.

               (11)

               Μολονότι το 2012 υπήρξε ανακατανομή της φορολογικής επιβάρυνσης προς τους φόρους κατανάλωσης και τους περιβαλλοντικούς φόρους, ο ισπανικός δείκτης φορολογίας προς το ΑΕΠ είναι ένας από τους χαμηλότερους στην Ένωση. Η αποτελεσματικότητα του φορολογικού συστήματος μπορεί να βελτιωθεί περαιτέρω με την αύξηση του μεριδίου των έμμεσων, φιλικών προς την ανάπτυξη φόρων και με την καταπολέμηση της απάτης και της φοροδιαφυγής, σύμφωνα με τις προσπάθειες δημοσιονομικής εξυγίανσης. Η Ισπανία έλαβε ορισμένα μέτρα για να καταπολεμήσει τη «στρέβλωση χρέους» στη φορολόγηση επιχειρήσεων, αλλά απαιτούνται μεγαλύτερες προσπάθειες στο πλαίσιο του υψηλού ιδιωτικού χρέους.

               (12)

               Έχει δρομολογηθεί το πρόγραμμα προσαρμογής του χρηματοπιστωτικού τομέα. Πιο συγκεκριμένα, έχουν ολοκληρωθεί οι απαραίτητες ανακεφαλαιοποιήσεις, και έχει ιδρυθεί η εταιρεία διαχείρισης χαρτοφυλακίου Sareb. Η αναδιάρθρωση των τραπεζών, σύμφωνα με τις αποφάσεις που λήφθηκαν δυνάμει των κανόνων για τις κρατικές ενισχύσεις, θα πρέπει να παρακολουθείται με αμείωτη προσοχή και κατά τα επόμενα έτη. Για τη χαλάρωση των περιορισμών στις επιχειρήσεις όσον αφορά τη χρηματοδότηση και τη ρευστότητα, το 2012 η Ισπανία εφάρμοσε εκτενές σχέδιο για την πληρωμή του εμπορικού χρέους στις επιχειρήσεις (27,3 δισεκατ. EUR) περιφερειακών και τοπικών αρχών και έλαβε διάφορες πρωτοβουλίες για να διευρύνει τις χρηματοδοτικές επιλογές που προσφέρονται στις εταιρείες. Για το 2013 προβλέπεται παράταση του εν λόγω σχεδίου.

               (13)

               Η κατάσταση στην αγορά εργασίας παραμένει κρίσιμη. Η αναπροσαρμογή της οικονομίας ανεξάρτητα από την εγχώρια ζήτηση και κατασκευή στο πλαίσιο μιας αγοράς που χαρακτηρίζεται, μεταξύ άλλων, από δυσκαμψία και αναντιστοιχία δεξιοτήτων και αναγκών, ήταν ένας από του παράγοντες που οδήγησαν στην αύξηση του ποσοστού της ανεργίας στο 27 % στις αρχές του 2013. Ιδιαίτερα ανησυχητική είναι η σημαντική αύξηση του ποσοστού της ανεργίας των νέων σε 56 %, καθώς και η άνοδος της μακροχρόνιας ανεργίας σε 44,4 % του συνόλου της ανεργίας στο τέλος του 2012. Τα διαθέσιμα στοιχεία υποδηλώνουν ότι η μεταρρύθμιση της αγοράς εργασίας το 2012 έχει αρχίσει να οδηγεί σε μεγαλύτερη εσωτερική (στο πλαίσιο της εταιρείας) ελαστικότητα, σε κάποια μείωση του κόστους απόλυσης και σε μεγαλύτερη συγκράτηση των μισθών. Στο εθνικό πρόγραμμα μεταρρυθμίσεων, αναγγέλθηκε για τον Ιούλιο του 2013 η επίσημη αξιολόγηση της μεταρρύθμισης όσον αφορά τους δηλωμένους στόχους, ώστε η μεταρρύθμιση να συμπληρωθεί με βάση τις ανάγκες. Οι μεταρρυθμίσεις στον τομέα των ενεργών πολιτικών για την αγορά εργασίας έχουν καθυστερήσει και δεν έχουν ακόμη αναληφθεί δράσεις για τον εκσυγχρονισμό και την ενίσχυση της Δημόσιας Υπηρεσίας Απασχόλησης, ενώ η πρόσφατα εγκριθείσα δυνατότητα για ιδιωτικά γραφεία εξεύρεσης εργασίας δεν έχει καταστεί ακόμη πλήρως λειτουργική όπως και η συνεργασία μεταξύ των εθνικών και περιφερειακών δημοσίων υπηρεσιών απασχόλησης (Ενιαία Δικτυακή Πύλη για την Απασχόληση).

               (14)

               Το μεγάλο μερίδιο των ανέργων χωρίς επίσημους τίτλους σπουδών (35 %) και η ανεπαρκής συνάφεια της αγοράς εργασίας με την εκπαίδευση και την κατάρτιση συμβάλλουν στο μεγάλο ποσοστό της ανεργίας των νέων, καθώς και στη μακροχρόνια ανεργία. Η στρατηγική για την απασχόληση και την επιχειρηματικότητα των νέων 2013-2016, που παρουσιάστηκε τον Μάρτιο του 2013, ενσωματώνει ποικίλα βραχυπρόθεσμα και μακροπρόθεσμα μέτρα που έχουν ως στόχο να βελτιώσουν τις ευκαιρίες απασχόλησης των νέων. Ταυτόχρονα, ήδη από το 2012 άρχισαν να εφαρμόζονται συστήματα διπλής επαγγελματικής κατάρτισης καθώς και πιλοτικά σχέδια. Το εθνικό πρόγραμμα μεταρρυθμίσεων του 2013 δίνει επίσης έμφαση στην ταχεία εφαρμογή της μεταρρύθμισης του εκπαιδευτικού συστήματος και τη βελτίωση της γενικής ποιότητας της εκπαίδευσης και της κατάρτισης.

               (15)

               Κυρίως λόγω της κατάστασης της αγοράς εργασίας, αλλά και λόγω της περιορισμένης αποτελεσματικότητας της κοινωνικής προστασίας όσον αφορά τη μείωση της φτώχειας, η Ισπανία υπολείπεται του μέσου όρου της ΕΕ στους κύριους δείκτες μέτρησης της φτώχειας και του κοινωνικού αποκλεισμού, κινδύνους στους οποίους τα παιδιά είναι ιδιαίτερα εκτεθειμένα. Συνολικά, δεν έχουν σημειωθεί σημαντικές βελτιώσεις στην ανάπτυξη νέων μέτρων πολιτικής. Το εθνικό πρόγραμμα μεταρρυθμίσεων δεν περιλαμβάνει πληροφορίες για το περιεχόμενο ή το χρονοδιάγραμμα όσον αφορά την έγκριση του Εθνικού Σχεδίου Δράσης για την Κοινωνική Ένταξη 2013-2016. Οι κύριες προκλήσεις αφορούν την ανάγκη για εξορθολογισμό των στόχων και των πόρων βάσει του κατάλληλου πλαισίου πολιτικής, για βελτίωση της διακυβέρνησης και του διοργανικού συντονισμού σε εθνικό, περιφερειακό και τοπικό επίπεδο, για απλοποίηση των διαδικασιών για τους αιτούντες κοινωνική αρωγή και για την αναθεώρηση των φραγμών στην κινητικότητα. Κάποια πρόοδος έχει σημειωθεί όσον αφορά τα μέτρα για την αντιμετώπιση της παιδικής φτώχειας και τη βελτίωση της αποτελεσματικότητας των υπηρεσιών στήριξης της οικογένειας.

               (16)

               Οι αδυναμίες στο επιχειρηματικό περιβάλλον, όπως ο κατακερματισμός της εγχώριας αγοράς ή οι φραγμοί εισόδου στις βιομηχανίες υπηρεσιών, παρεμποδίζουν τη δημιουργία θέσεων απασχόλησης, και η πρόοδος της μεταρρύθμισης στον τομέα αυτό είναι βραδύτερη από ό,τι είχε προβλεφθεί στο πρόγραμμα μεταρρυθμίσεων του Σεπτεμβρίου του 2012. Το προσχέδιο του νόμου για την ενότητα της αγοράς εγκρίθηκε από την κυβέρνηση τον Ιανουάριο του 2013 και η οριστική έγκρισή του από το Κοινοβούλιο προβλέπεται για το τέλος του 2013. Οι δεσμεύσεις που αναλαμβάνονται εκ νέου στο εθνικό πρόγραμμα μεταρρυθμίσεων του 2013 προβλέπουν την κατάθεση νομοσχεδίου για τις επαγγελματικές υπηρεσίες μέχρι το τέλος του Ιουνίου του 2013 και την οριστική έγκριση του νόμου περί επιχειρηματικότητας και διεθνοποίησης των εταιρειών πριν από το τέλος του 2013. Παρά τα αναμενόμενα αποτελέσματα των εν λόγω μεταρρυθμίσεων, υπάρχουν ακόμη περιθώρια για να απλοποιηθούν περαιτέρω οι όροι εξόδου και εισόδου στην αγορά, ιδίως με μείωση του χρόνου που απαιτείται για τη χορήγηση αδειών επιχειρήσεων και με αναθεώρηση του πλαισίου αφερεγγυότητας. Επιπλέον, θα πρέπει να διευθετηθούν οι ρυθμιστικοί και άλλοι φραγμοί που παρεμποδίζουν την ανάπτυξη των εταιρειών. Παρά τις πρόσφατες μεταρρυθμίσεις, οι φραγμοί εισόδου για τα πολυκαταστήματα συνεχίζουν να περιορίζουν τον ανταγωνισμό στον λιανικό τομέα. Τον Σεπτέμβριο του 2012, η κυβέρνηση ενέκρινε νομοσχέδιο για τη συγχώνευση της εθνικής αρχής ανταγωνισμού με τις εποπτικές και ρυθμιστικές αρχές σε έξι τομείς, δημιουργώντας έτσι έναν ενιαίο φορέα —την Εθνική Επιτροπή Αγορών και Ανταγωνισμού (CNMC). Η μεταρρύθμιση αυτή έχει ως στόχο τη συνεπή εφαρμογή των αρχών του ανταγωνισμού στους διάφορους οικονομικούς τομείς. Η κατάργηση της φορολογικής έκπτωσης των πληρωμών τόκων ενυπόθηκων δανείων και των αποπληρωμών χρεών το 2012 ήταν πρωταρχικής σημασίας για την εξάλειψη των κινήτρων όσον αφορά την αγορά κατοικίας, αλλά οι προσπάθειες για τη δημιουργία μεγαλύτερης και αποτελεσματικότερης αγοράς ενοικίασης, κάτι που θα ενίσχυε επίσης την κινητικότητα των εργαζομένων, είναι ακόμη σε αρχικό στάδιο.

               (17)

               Οι ελλείψεις στην τιμολόγηση της ηλεκτρικής ενέργειας, που υποδηλώνουν μια δυνητικά σημαντική ενδεχόμενη υποχρέωση για τον προϋπολογισμό και μη αμελητέους μακροοικονομικούς κινδύνους, δεν έχουν ακόμη καλυφθεί πλήρως, δεδομένου ότι τα μέτρα που λήφθηκαν στη διάρκεια του 2012 και στις αρχές του 2013 ήταν ανεπαρκή. Στο εθνικό πρόγραμμα μεταρρυθμίσεων του 2013, η κυβέρνηση ανακοίνωσε ότι μέχρι το τέλος του Ιουνίου του 2013 θα υποβληθεί νομοσχέδιο για τη μεταρρύθμιση του τομέα της ηλεκτρικής ενέργειας. Υπάρχουν ακόμη περιθώρια για την περαιτέρω βελτίωση του ανταγωνισμού στη λιανική αγορά ηλεκτρικής ενέργειας. Η υποδομή μεταφορών είναι επαρκής, αλλά υπάρχουν ακόμη περιθώρια για να καταστεί αυστηρότερη η επιλογή των επενδύσεων και να δοθεί προτεραιότητα στην αποτελεσματική συντήρηση των υφιστάμενων δικτύων. Από την άποψη αυτή, θα ήταν χρήσιμο να συσταθεί ανεξάρτητο παρατηρητήριο, όπως έχει προγραμματισθεί. Παράλληλα, υφίστανται τεχνικά και νομικά εμπόδια που περιορίζουν τον ανταγωνισμό στις σιδηροδρομικές μεταφορές εμπορευμάτων και επιβατών.

               (18)

               Η εξαιρετικά αποκεντρωμένη διοικητική δομή της χώρας απαιτεί μεγαλύτερο συντονισμό μεταξύ των διαφόρων δημόσιων διοικήσεων, τόσο για να μειωθούν οι δαπάνες όσο και για να περιορισθεί ο διοικητικός φόρτος των εταιρειών και των νοικοκυριών. Για τον σκοπό αυτό, έχουν αναληφθεί ή είναι υπό εξέλιξη διάφορες πρωτοβουλίες. Πιο συγκεκριμένα, τον Φεβρουάριο του 2013, η κυβέρνηση υπέβαλε νομοσχέδιο για τη μεταρρύθμιση της τοπικής αυτοδιοίκησης (θα εγκριθεί από το Κοινοβούλιο πριν από το τέλος του 2013) και συστάθηκε επιτροπή για τη μεταρρύθμιση της δημόσιας διοίκησης. Επίσης, θα υποβάλει προτάσεις για τη μεταρρύθμιση της ισπανικής δημόσιας διοίκησης μέχρι το τέλος του Ιουνίου του 2013. Οι μεταρρυθμίσεις για τη βελτίωση της λειτουργίας του δικαστικού συστήματος είναι υπό εξέλιξη, μολονότι ορισμένα μέτρα συσσωρεύουν καθυστερήσεις και δεν έχουν εξαντληθεί τα περιθώρια για τη βελτίωση της αποτελεσματικότητας του ισπανικού δικαστικού σώματος.

               (19)

               Στο πλαίσιο του Ευρωπαϊκού Εξαμήνου, η Επιτροπή ανέλυσε ενδελεχώς την οικονομική πολιτική της Ισπανίας. Αξιολόγησε το πρόγραμμα σταθερότητας και το εθνικό πρόγραμμα μεταρρυθμίσεων. Έλαβε υπόψη, όχι μόνο τη σημασία τους για μια διατηρήσιμη δημοσιονομική και κοινωνικοοικονομική πολιτική στην Ισπανία, αλλά και τη συμμόρφωσή τους προς τους κανόνες και τις κατευθυντήριες γραμμές της ΕΕ, δεδομένης της ανάγκης να ενισχυθεί η συνολική οικονομική διακυβέρνηση της Ένωσης με συνεισφορές επιπέδου ΕΕ στη διαμόρφωση μελλοντικών εθνικών αποφάσεων. Οι συστάσεις της Επιτροπής βάσει του Ευρωπαϊκού Εξαμήνου αποτυπώνονται στις συστάσεις 1 έως 9 κατωτέρω.

               (20)

               Βάσει της παρούσας αξιολόγησης, το Συμβούλιο εξέτασε το πρόγραμμα σταθερότητας και η γνώμη (6) του αντικατοπτρίζεται ιδίως στη σύσταση 1 κατωτέρω.

               (21)

               Βάσει της εμπεριστατωμένης επισκόπησης της Επιτροπής και της αξιολόγησης αυτής, το Συμβούλιο εξέτασε το εθνικό πρόγραμμα μεταρρυθμίσεων και το πρόγραμμα σταθερότητας. Η αξιολόγηση καταλήγει στο συμπέρασμα ότι το προβλεπόμενο πρόγραμμα μεταρρυθμίσεων είναι πλήρες και προς τη σωστή κατεύθυνση. Παράλληλα, η αξιολόγηση τονίζει ότι επείγει η έγκριση και αποτελεσματική εφαρμογή των και των υπόλοιπων μεταρρυθμίσεων ώστε οι μεταρρυθμίσεις να αρχίσουν να παράγουν τα αναμενόμενα θετικά αποτελέσματα. Οι συστάσεις που διατυπώνει το Συμβούλιο σύμφωνα με το άρθρο 6 του κανονισμού (ΕΕ) αριθ. 1176/2011 αντικατοπτρίζονται στις συστάσεις 1, 2, 3, 4, 5, 7, 8 και 9 κατωτέρω.

               (22)

               Στο πλαίσιο του Ευρωπαϊκού Εξαμήνου, η Επιτροπή έχει επίσης αναλύσει την οικονομική πολιτική στη ζώνη ευρώ ως σύνολο. Στη βάση αυτή, το Συμβούλιο εξέδωσε ειδικές συστάσεις προς τα κράτη μέλη που έχουν ως εθνικό νόμισμα το ευρώ (7). Ως χώρα που έχει ως εθνικό νόμισμα το ευρώ, η Ισπανία θα πρέπει επίσης να διασφαλίσει την πλήρη και έγκαιρη εφαρμογή των εν λόγω συστάσεων,

         ΣΥΝΙΣΤΑ στην Ισπανία να αναλάβει δράση κατά την περίοδο 2013-2014 προκειμένου:

               1.

               Να καταβάλει τη διαρθρωτική δημοσιονομική προσπάθεια που απαιτεί η σύσταση του Συμβουλίου στο πλαίσιο της ΔΥΕ, ώστε να επιτύχει τη διόρθωση του υπερβολικού ελλείμματος μέχρι το 2016. Για τον σκοπό αυτό, να εφαρμόσει τα μέτρα που εγκρίθηκαν στα σχέδια προϋπολογισμού για το 2013 σε όλα τα κυβερνητικά επίπεδα και να ενισχύσει περισσότερο τη μεσοπρόθεσμη δημοσιονομική στρατηγική με συγκεκριμένα διαρθρωτικά μέτρα για τα έτη 2014-2016. Η διατηρήσιμη διόρθωση των δημοσιονομικών ανισορροπιών βασίζεται στην αξιόπιστη εφαρμογή φιλόδοξων διαρθρωτικών μεταρρυθμίσεων που θα αυξήσουν την ικανότητα προσαρμογής και θα προωθήσουν το δυναμικό ανάπτυξης και απασχόλησης. Αφού εξασφαλίσει τη διόρθωση του υπερβολικού ελλείμματος, να συνεχίσει τη διαρθρωτική προσαρμογή με τον κατάλληλο ρυθμό ώστε να επιτύχει τον μεσοπρόθεσμο στόχο μέχρι το 2018. Να διασφαλίσει τον αυστηρό και διαφανή έλεγχο της εφαρμογής των προληπτικών και διορθωτικών μέτρων που προβλέπονται στον οργανικό νόμο περί δημοσιονομικής σταθερότητας. Να συστήσει ανεξάρτητη δημοσιονομική αρχή πριν από το τέλος του 2013, η οποία θα αναλύει, θα γνωμοδοτεί και θα παρακολουθεί τη συμμόρφωση της δημοσιονομικής πολιτικής με τους εθνικούς και ενωσιακούς δημοσιονομικούς κανόνες. Να βελτιώσει την αποτελεσματικότητα και την ποιότητα των δημόσιων δαπανών σε όλα τα κυβερνητικά επίπεδα, και να προβεί σε συστηματική επανεξέταση των κύριων στοιχείων δαπανών μέχρι τον Μάρτιο του 2014. Να βελτιώσει τη σχέση κόστους-αποτελεσματικότητας στον τομέα της ιατρικής περίθαλψης, χωρίς να περιορίσει την προσβασιμότητά της για τις ευάλωτες ομάδες, για παράδειγμα μειώνοντας τις νοσοκομειακές φαρμακευτικές δαπάνες, ενισχύοντας τον συντονισμό των διαφόρων ειδών περίθαλψης και βελτιώνοντας τα κίνητρα για την αποτελεσματική χρήση των πόρων. Να λάβει μέτρα για τη μείωση των καθυστερούμενων οφειλών του Δημοσίου, για την πρόληψη της περαιτέρω σώρευσής τους και για τη συστηματική δημοσίευση δεδομένων σχετικά με τα οφειλόμενα ποσά. Να εγκρίνει έγκαιρα τον νόμο για την κατάργηση της τιμαριθμικής αναπροσαρμογής ώστε να τεθεί σε ισχύ μέχρι τις αρχές του 2014, και να εξετάσει τη λήψη πρόσθετων μέτρων για τον περιορισμό της εφαρμογής των ρητρών περί τιμαριθμικής αναπροσαρμογής με σκοπό να μειωθεί ο βαθμός αδράνειας των τιμών στα δημόσια έσοδα και στις δημόσιες δαπάνες. Να οριστικοποιήσει μέχρι το τέλος του 2013 τη ρύθμιση του παράγοντα βιωσιμότητα, ώστε να διασφαλίσει τη μακροπρόθεσμη δημοσιονομική σταθερότητα του συνταξιοδοτικού συστήματος, αυξάνοντας, μεταξύ άλλων, την πραγματική ηλικία συνταξιοδότησης μέσω της εναρμόνισης της ηλικίας συνταξιοδότησης ή των συνταξιοδοτικών παροχών με τις αλλαγές στο προσδόκιμο ζωής.

               2.

               Να προβεί σε συστηματική επανεξέταση του φορολογικού συστήματος μέχρι τον Μάρτιο του 2014. Να εξετάσει το ενδεχόμενο μεγαλύτερου περιορισμού των φορολογικών δαπανών στην άμεση φορολογία, να διερευνήσει τα περιθώρια για μεγαλύτερο περιορισμό της εφαρμογής των μειωμένων συντελεστών ΦΠΑ και να λάβει πρόσθετα μέτρα όσον αφορά τους περιβαλλοντικούς φόρους, ιδίως τους ειδικούς φόρους κατανάλωσης και τους φόρους στα καύσιμα. Να λάβει περαιτέρω μέτρα για να καταπολεμήσει τη «στρέβλωση χρέους» στη φορολόγηση των επιχειρήσεων. Να εντείνει τις προσπάθειές της για την καταπολέμηση της παραοικονομίας και της αδήλωτης εργασίας.

               3.

               Να εφαρμόσει το πρόγραμμα του χρηματοπιστωτικού τομέα για την ανακεφαλαιοποίηση των χρηματοπιστωτικών ιδρυμάτων, συμπεριλαμβανομένων των μέτρων για την προώθηση της μη τραπεζικής διαμεσολάβησης που εγκρίθηκαν τον Νοέμβριο του 2012.

               4.

               Να οριστικοποιήσει την αξιολόγηση της μεταρρύθμισης της αγοράς εργασίας του 2012 καλύπτοντας όλο το φάσμα των στόχων και μέτρων της μεταρρύθμισης μέχρι τον Ιούλιο του 2012, και να προτείνει, εάν χρειαστεί, τις αναγκαίες τροποποιήσεις μέχρι τον Σεπτέμβριο του 2013. Να εγκρίνει μέχρι τον Ιούλιο του 2013 το εθνικό πρόγραμμα του 2013 για την απασχόληση και να προσανατολίσει στην επίτευξη αποτελεσμάτων τη μεταρρύθμιση των ενεργών πολιτικών για την αγορά εργασίας, ενισχύοντας ταυτόχρονα τη στοχοθέτηση και την αποτελεσματικότητα της παρεχόμενης καθοδήγησης. Να ενισχύσει και να εκσυγχρονίσει τις δημόσιες υπηρεσίες απασχόλησης για να διασφαλίσει την παροχή αποτελεσματικής και εξατομικευμένης βοήθειας στους ανέργους με βάση τα ιδιαίτερα χαρακτηριστικά και τις εκπαιδευτικές ανάγκες τους. Να ενισχύσει την αποτελεσματικότητα των προγραμμάτων επανεκπαίδευσης για τους ηλικιωμένους και χαμηλής ειδίκευσης εργαζομένους. Να θέσει σε πλήρη λειτουργία την Ενιαία Δικτυακή Πύλη για την Απασχόληση και να επιταχύνει την εφαρμογή της συνεργασίας του ιδιωτικού με τον δημόσιο τομέα στις υπηρεσίες εξεύρεσης εργασίας για να διασφαλίσει την αποτελεσματική εφαρμογή της ήδη το 2013.

               5.

               Να εφαρμόσει τα μέτρα για την καταπολέμηση της ανεργίας των νέων που προτείνονται στη στρατηγική για την απασχόληση και την επιχειρηματικότητα των νέων 2013-2016, και να παρακολουθεί στενά την αποτελεσματικότητα των εν λόγω μέτρων, για παράδειγμα με τη θέσπιση εγγύησης για τους νέους, Να συνεχίσει τις προσπάθειες για να βελτιώσει τη συνάφεια της εκπαίδευσης και της κατάρτισης με την αγορά εργασίας, να μειώσει την πρόωρη εγκατάλειψη της σχολικής εκπαίδευσης και να αυξήσει τη δια βίου μάθηση, αφενός, επεκτείνοντας την εφαρμογή της διπλής επαγγελματικής κατάρτισης πέραν της τρέχουσας πιλοτικής φάσης και, αφετέρου, εισάγοντας ένα ολοκληρωμένο σύστημα παρακολούθησης της σχολικής απόδοσης μέχρι το τέλος του 2103.

               6.

               Να εγκρίνει και να εφαρμόσει τα απαραίτητα μέτρα για να μειώσει τον αριθμό των ατόμων που διατρέχουν κίνδυνο φτώχειας και/ή κοινωνικού αποκλεισμού, αφενός, ενισχύοντας τις ενεργητικές πολιτικές για την αγορά εργασίας που στόχο έχουν τη βελτίωση της απασχολησιμότητας των ατόμων που έχουν απομακρυνθεί από την αγορά εργασίας, και, αφετέρου, βελτιώνοντας τη στοχοθέτηση και αυξάνοντας την αποδοτικότητα και αποτελεσματικότητα των μέτρων στήριξης, συμπεριλαμβανομένων των ποιοτικών υπηρεσιών στήριξης της οικογένειας.

               7.

               Να εγκρίνει και να εφαρμόσει επειγόντως το νομοσχέδιο για την ενότητα της αγοράς και να επιταχύνει όλες τις συμπληρωματικές δράσεις που απαιτούνται για την ταχεία εφαρμογή του. Να διασφαλίσει την αποτελεσματικότητα, την αυτονομία και την ανεξαρτησία της νεοσυσταθείσας ρυθμιστικής αρχής. Μέχρι το τέλος του 2013, να εγκρίνει και να εφαρμόσει τον νόμο για τις επαγγελματικές ενώσεις και υπηρεσίες, ούτως ώστε να αρθούν τυχόν αδικαιολόγητοι περιορισμοί στην πρόσβαση σε επαγγελματικές δραστηριότητες και στην άσκησή τους, καθώς και τον νόμο για την επιχειρηματικότητα. Να ανακατατάξει και να συγκεντρώσει τα καθεστώτα στήριξης για τη διεθνοποίηση των εταιρειών. Να μειώσει τον αριθμό και να συντομεύσει τη διάρκεια των διαδικασιών έκδοσης αδειών, συμπεριλαμβανομένων αυτών για βιομηχανικές δραστηριότητες, και να επεκτείνει τη χρήση της προσέγγισης «ταχεία έκδοση» σε δραστηριότητες εκτός του λιανικού τομέα. Να αναθεωρήσει τα πλαίσια αφερεγγυότητας για εταιρείες και ιδιώτες περιορίζοντας, μεταξύ άλλων, την προσωπική ευθύνη των επιχειρηματιών και διευκολύνοντας την παροχή δεύτερης ευκαιρίας σε επιχειρήσεις που έχουν αποτύχει. Να καταργήσει τους αδικαιολόγητους περιορισμούς στην ίδρυση μεγάλης κλίμακας καταστημάτων λιανικής. Μέχρι τον Μάρτιο του 2014, να επανεξετάσει την αποτελεσματικότητα του ρυθμιστικού πλαισίου για να ενισχύσει την ανάπτυξη της αγοράς ενοικίασης κατοικιών.

               8.

               Να καλύψει τις ελλείψεις στην τιμολόγηση της ηλεκτρικής ενέργειας εγκρίνοντας και εφαρμόζοντας τη διαρθρωτική μεταρρύθμιση του τομέα της ηλεκτρικής ενέργειας μέχρι το τέλος του 2013. Να εντείνει τις προσπάθειες για την ολοκλήρωση των διασυνδέσεων ηλεκτρικής ενέργειας και φυσικού αερίου με τις γειτονικές χώρες. Να μειώσει την ενδεχόμενη υποχρέωση για τα δημόσια οικονομικά που απορρέει από τη μη κερδοφόρα υποδομή στον τομέα των μεταφορών. Να θεσπίσει ανεξάρτητο παρατηρητήριο για την ενημέρωση της αξιολόγησης μελλοντικών σχεδίων υποδομής μεγάλης κλίμακας. Να λάβει μέτρα για να διασφαλίσει αποτελεσματικό ανταγωνισμό στις σιδηροδρομικές μεταφορές εμπορευμάτων και επιβατών.

               9.

               Να εγκρίνει, σύμφωνα με το παρόν χρονοδιάγραμμα, τη μεταρρύθμιση της τοπικής αυτοδιοίκησης και να καταρτίσει μέχρι τον Οκτώβριο του 2013 ένα σχέδιο για να βελτιώσει την αποτελεσματικότητα του συνόλου της δημόσιας διοίκησης. Να εγκρίνει και να εφαρμόσει τις μεταρρυθμίσεις για τη βελτίωση της αποτελεσματικότητας του δικαστικού συστήματος.

      Βρυξέλλες, 9 Ιουλίου 2013.

            Για το Συμβούλιο

            Ο Πρόεδρος

         R. ŠADŽIUS

      (1)  ΕΕ L 209 της 2.8.1997, σ. 1.

      (2)  ΕΕ L 306 της 23.11.2011, σ. 25.

      (3)  Διατηρήθηκαν για το 2013 με την απόφαση 2013/208/ΕΕ του Συμβουλίου, της 22ας Απριλίου 2013, σχετικά με τις κατευθυντήριες γραμμές για τις πολιτικές απασχόλησης των κρατών μελών (ΕΕ L 118 της 30.4.2013, σ. 21).

      (4)  ΕΕ C 219 της 24.7.2012, σ. 81.

      (5)  Κυκλικά προσαρμοσμένο δημοσιονομικό αποτέλεσμα μη λαμβανομένων υπόψη των έκτακτων και προσωρινών μέτρων, όπως υπολογίσθηκε εκ νέου από τις υπηρεσίες της Επιτροπής βάσει των πληροφοριών που παρέχονται στο πρόγραμμα χρησιμοποιώντας την από κοινού συμφωνηθείσα μεθοδολογία.

      (6)  Βάσει του άρθρου 5 παράγραφος 2 του κανονισμού (ΕΚ) αριθ. 1466/97.

      (7)  Βλέπε σελίδα 97 της παρούσας Επίσημης Εφημερίδας.


title: 2012/128/ΕΕ: Σύσταση του Συμβουλίου, της 21ης Φεβρουαρίου 2012 , για την απαλλαγή της Επιτροπής από την ευθύνη εκτέλεσης των εργασιών του Ευρωπαϊκού Ταμείου Ανάπτυξης (ένατου ΕΤΑ) για το οικονομικό έτος 2010

text:
               29.2.2012

               EL

               Επίσημη Εφημερίδα της Ευρωπαϊκής Ένωσης

               L 55/33

         ΣΫΣΤΑΣΗ ΤΟΥ ΣΥΜΒΟΥΛΊΟΥ
   της 21ης Φεβρουαρίου 2012
   για την απαλλαγή της Επιτροπής από την ευθύνη εκτέλεσης των εργασιών του Ευρωπαϊκού Ταμείου Ανάπτυξης (ένατου ΕΤΑ) για το οικονομικό έτος 2010
   (2012/128/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών αυτής, αφετέρου, που υπογράφηκε στην Κοτονού στις 23 Ιουνίου 2000 (1) και τροποποιήθηκε από τη συμφωνία που υπογράφηκε στο Λουξεμβούργο στις 25 Ιουνίου 2005 (2),
   Έχοντας υπόψη την εσωτερική συμφωνία μεταξύ των αντιπροσώπων των κυβερνήσεων των κρατών μελών, συνελθόντων στο πλαίσιο του Συμβουλίου, για τη χρηματοδότηση και τη διαχείριση των ενισχύσεων της Κοινότητας εντός του χρηματοδοτικού πρωτοκόλλου της συμφωνίας εταιρικής σχέσης μεταξύ των κρατών της Αφρικής, της Καραϊβικής και του Ειρηνικού, και της Ευρωπαϊκής Κοινότητας και των κρατών μελών αυτής, η οποία υπογράφηκε στο Κοτονού (Μπενίν), στις 23 Ιουνίου 2000, καθώς και για τη χορήγηση χρηματοδοτικής ενίσχυσης στις υπερπόντιες χώρες και εδάφη για τις οποίες ισχύουν οι διατάξεις του τέταρτου μέρους της Συνθήκης ΕΚ (3) («εσωτερική συμφωνία»), με την οποία συστήνεται, μεταξύ άλλων, το ένατο Ευρωπαϊκό Ταμείο Ανάπτυξης (ένατο ΕΤΑ), και ιδίως το άρθρο 32 παράγραφος 3,
   Έχοντας υπόψη τον δημοσιονομικό κανονισμό, της 27ης Μαρτίου 2003, ο οποίος εφαρμόζεται στο 9ο Ευρωπαϊκό Ταμείο Ανάπτυξης (4), και ιδίως τα άρθρα 96 έως 103,
   Έχοντας εξετάσει τον λογαριασμό διαχείρισης και τον ισολογισμό της λειτουργίας του ένατου ΕΤΑ, ως είχαν στις 31 Δεκεμβρίου 2010, καθώς και την ετήσια έκθεση του Ελεγκτικού Συνεδρίου σχετικά με τις δραστηριότητες που χρηματοδοτήθηκαν στο πλαίσιο του όγδοου, ένατου και δέκατου Ευρωπαϊκού Ταμείου Ανάπτυξης (ΕΤΑ) (5), για το οικονομικό έτος 2010, μαζί με τις απαντήσεις της Επιτροπής που περιέχονται στην εν λόγω ετήσια έκθεση,
   Εκτιμώντας τα ακόλουθα:

               (1)

               Βάσει του άρθρου 32 παράγραφος 3 της εσωτερικής συμφωνίας, η απαλλαγή από την ευθύνη για τη δημοσιονομική διαχείριση του ένατου ΕΤΑ παρέχεται στην Επιτροπή από το Ευρωπαϊκό Κοινοβούλιο έπειτα από σύσταση του Συμβουλίου.

               (2)

               Η εκτέλεση των εργασιών του ένατου ΕΤΑ από την Επιτροπή, κατά το οικονομικό έτος 2010, ήταν στο σύνολό της ικανοποιητική,

         ΣΥΝΙΣΤΑ στο Ευρωπαϊκό Κοινοβούλιο να απαλλάξει την Επιτροπή από την ευθύνη για την εκτέλεση των εργασιών του ένατου ΕΤΑ για το οικονομικό έτος 2010.

      Βρυξέλλες, 21 Φεβρουαρίου 2012.

            Για το Συμβούλιο

            Η Πρόεδρος

         M. VESTAGER

      (1)  ΕΕ L 317 της 15.12.2000, σ. 3.

      (2)  ΕΕ L 287 της 28.10.2005, σ. 4.

      (3)  ΕΕ L 317 της 15.12.2000, σ. 355.

      (4)  ΕΕ L 83 της 1.4.2003, σ. 1.

      (5)  ΕΕ C 326 της 10.11.2011, σ. 251.


title: Recommendation for a COUNCIL RECOMMENDATION on the United Kingdom’s 2013 national reform programme and delivering a Council opinion on the United Kingdom’s convergence programme for 2012-2017

text:
                           ΕΥΡΩΠΑΪΚΗ
                           ΕΠΙΤΡΟΠΗ
                                                 Βρυξέλλες, 29.5.2013
                                                 COM(2013) 378 final
                                      Σύσταση για
                            ΣΥΣΤΑΣΗ ΤΟΥ ΣΥΜΒΟΥΛΙΟΥ
   σχετικά με το εθνικό πρόγραμμα μεταρρυθμίσεων του Ηνωμένου Βασιλείου για το 2013
      και την έκδοση γνώμης του Συμβουλίου σχετικά με το πρόγραμμα σύγκλισης του
                      Ηνωμένου Βασιλείου για την περίοδο 2012-2017
                                 {SWD(2013) 378 final}
EL                                                                                EL
 ---pagebreak---                                           Σύσταση για
                              ΣΥΣΤΑΣΗ ΤΟΥ ΣΥΜΒΟΥΛΙΟΥ
    σχετικά με το εθνικό πρόγραμμα μεταρρυθμίσεων του Ηνωμένου Βασιλείου για το 2013
       και την έκδοση γνώμης του Συμβουλίου σχετικά με το πρόγραμμα σύγκλισης του
                       Ηνωμένου Βασιλείου για την περίοδο 2012-2017
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο
   121 παράγραφος 2 και το άρθρο 148 παράγραφος 4,
   Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997,
   για την ενίσχυση της εποπτείας της δημοσιονομικής κατάστασης και την εποπτεία και το
   συντονισμό των οικονομικών πολιτικών1, και ιδίως το άρθρο 9 παράγραφος 2,
   Έχοντας υπόψη τον κανονισμό (ΕΕ) αριθ. 1176/2011 του Ευρωπαϊκού Κοινοβουλίου και του
   Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των
   μακροοικονομικών ανισορροπιών2, και ιδίως το άρθρο 6 παράγραφος 1,
   Έχοντας υπόψη τις συστάσεις της Ευρωπαϊκής Επιτροπής3,
   Έχοντας υπόψη τα ψηφίσματα του Ευρωπαϊκού Κοινοβουλίου4,
   Έχοντας υπόψη τα συμπεράσματα του Ευρωπαϊκού Συμβουλίου,
   Έχοντας υπόψη τη γνώμη της Επιτροπής Απασχόλησης,
   Μετά από διαβούλευση με την Οικονομική και Δημοσιονομική Επιτροπή,
   Εκτιμώντας τα ακόλουθα:
   (1)     Στις 26 Μαρτίου 2010, το Ευρωπαϊκό Συμβούλιο συμφώνησε με την πρόταση της
          Επιτροπής για τη δρομολόγηση της στρατηγικής «Ευρώπη 2020», μιας νέας
          στρατηγικής για την ανάπτυξη και την απασχόληση, η οποία, βασιζόμενη στον
          μεγαλύτερο συντονισμό των οικονομικών πολιτικών, θα εστιαστεί σε νευραλγικούς
          τομείς στους οποίους απαιτείται δράση ώστε να ενισχυθεί το δυναμικό διατηρήσιμης
          ανάπτυξης και ανταγωνιστικότητας της Ευρώπης.
   (2)    Στις 13 Ιουλίου 2010, βάσει των προτάσεων της Επιτροπής, το Συμβούλιο εξέδωσε
          σύσταση σχετικά με τους γενικούς προσανατολισμούς της οικονομικής πολιτικής των
   1
          ΕΕ L 209 της 2.8.1997, σ. 1.
   2
          ΕΕ L 306 της 23.11.2011, σ. 25.
   3
          COM(2013) 378 τελικό.
   4
          P7_TA(2013)0052 και P7_TA(2013)0053.
EL                                             2                                           EL
 ---pagebreak---        κρατών μελών και της Ένωσης (2010 έως 2014) και, στις 21 Οκτωβρίου 2010,
       εξέδωσε απόφαση σχετικά με τις κατευθυντήριες γραμμές των πολιτικών
       απασχόλησης των κρατών μελών5, οι οποίες από κοινού αποτελούν τις
       «ολοκληρωμένες κατευθυντήριες γραμμές». Τα κράτη μέλη κλήθηκαν να λαμβάνουν
       υπόψη τις ολοκληρωμένες κατευθυντήριες γραμμές στις οικονομικές τους πολιτικές
       και στις πολιτικές για την απασχόληση.
   (3) Στις 29 Ιουνίου 2012, οι αρχηγοί κρατών και κυβερνήσεων ενέκριναν «Σύμφωνο για
       την ανάπτυξη και την απασχόληση», το οποίο παρέχει συνεκτικό πλαίσιο δράσης σε
       επίπεδο κρατών μελών, ΕΕ και ευρωζώνης με την κινητοποίηση όλων των δυνατών
       μηχανισμών, μέσων και πολιτικών. Έλαβαν αποφάσεις για τη δράση που πρέπει να
       αναληφθεί σε επίπεδο κρατών μελών, ιδίως εκφράζοντας την απόλυτη προσήλωσή
       τους στην επίτευξη των στόχων της στρατηγικής «Ευρώπη 2020» και στην εφαρμογή
       των συστάσεων ανά χώρα.
   (4)  Στις 6 Ιουλίου 2012, το Συμβούλιο εξέδωσε σύσταση σχετικά με το εθνικό
       πρόγραμμα μεταρρυθμίσεων του Ηνωμένου Βασιλείου για το 2012 και εξέδωσε τη
       γνώμη του σχετικά με το πρόγραμμα σύγκλισης του Ηνωμένου Βασιλείου του 2012
       για την περίοδο 2012-2017.
   (5) Στις 28 Νοεμβρίου 2012, η Επιτροπή ενέκρινε την Ετήσια Επισκόπηση της
       Ανάπτυξης6, σηματοδοτώντας την έναρξη του Ευρωπαϊκού Εξαμήνου του 2013 για
       τον συντονισμό των οικονομικών πολιτικών. Επίσης, στις 28 Νοεμβρίου 2012, η
       Επιτροπή, βάσει του κανονισμού (ΕΕ) αριθ. 1176/2011, εξέδωσε την έκθεση για τον
       Μηχανισμό Επαγρύπνησης7, στην οποία προσδιόρισε το Ηνωμένο Βασίλειο ως ένα
       από τα κράτη μέλη τα οποία θα έπρεπε να υποβληθούν σε εμπεριστατωμένη
       επισκόπηση.
   (6) Στις 14 Μαρτίου 2013, το Ευρωπαϊκό Συμβούλιο ενέκρινε τις προτεραιότητες για την
       εξασφάλιση χρηματοπιστωτικής σταθερότητας, δημοσιονομικής εξυγίανσης και
       μέτρων για την τόνωση της ανάπτυξης. Υπογράμμισε την ανάγκη να επιδιωχθεί
       διαφοροποιημένη και ευνοϊκή για την ανάπτυξη δημοσιονομική εξυγίανση, να
       αποκατασταθούν οι κανονικές συνθήκες δανειοδότησης στην οικονομία, να
       υποστηριχθεί η ανάπτυξη και η ανταγωνιστικότητα, να καταπολεμηθεί η ανεργία και
       οι κοινωνικές επιπτώσεις της κρίσης και να εκσυγχρονιστεί η δημόσια διοίκηση.
   (7) Στις 10 Απριλίου 2013, η Επιτροπή δημοσίευσε τα αποτελέσματα της
       εμπεριστατωμένης επισκόπησης8 για το Ηνωμένο Βασίλειο, βάσει του άρθρου 5 του
       κανονισμού (ΕΕ) αριθ. 1176/2011. Η ανάλυση της Επιτροπής καταλήγει στο
       συμπέρασμα ότι το Ηνωμένο Βασίλειο αντιμετωπίζει μακροοικονομικές ανισορροπίες
       που απαιτούν παρακολούθηση και δράση σε επίπεδο πολιτικής. Ειδικότερα, οι
       μακροοικονομικές εξελίξεις στον τομέα της χρέωσης των νοικοκυριών, που
       συνδέονται με το υψηλό επίπεδο ενυπόθηκων δανείων και τα χαρακτηριστικά της
       στεγαστικής αγοράς, καθώς και οι δυσμενείς εξελίξεις της εξωτερικής
       ανταγωνιστικότητας, ιδίως όσον αφορά τις εξαγωγές αγαθών και τη χαμηλή αύξηση
       της παραγωγικότητας, εξακολουθούν να απαιτούν προσοχή.
   5
       Απόφαση 2013/208/EΕ του Συμβουλίου, της 22ας Απριλίου 2012.
   6
       COM(2012) 750 τελικό.
   7
       COM(2012) 751 τελικό.
   8
       SWD(2013) 125 τελικό.
EL                                           3                                          EL
 ---pagebreak---    (8)    Στις 30 Απριλίου 2013, το Ηνωμένο Βασίλειο υπέβαλε το εθνικό πρόγραμμα
          σύγκλισης για την περίοδο 2012-2017 και το εθνικό πρόγραμμα μεταρρυθμίσεων για
          το 2013. Για να ληφθεί υπόψη η μεταξύ τους αλληλεξάρτηση, τα δύο προγράμματα
          αξιολογήθηκαν ταυτόχρονα.
   (9)    Δυνάμει της παραγράφου 4 του πρωτοκόλλου (αριθ. 15) για ορισμένες διατάξεις που
          αφορούν το Ηνωμένο Βασίλειο της Μεγάλης Βρετανίας και της Βόρειας Ιρλανδίας, η
          υποχρέωση που υφίσταται βάσει του άρθρου 126 παράγραφος 1 της Συνθήκης για τη
          λειτουργία της Ευρωπαϊκής Ένωσης, περί αποφυγής των υπερβολικών ελλειμμάτων
          γενικής κυβέρνησης δεν ισχύει για το Ηνωμένο Βασίλειο. Η παράγραφος 5 του
          πρωτοκόλλου προβλέπει ότι το Ηνωμένο Βασίλειο προσπαθεί να αποφεύγει τα
          υπερβολικά δημοσιονομικά ελλείμματα. Στις 8 Ιουλίου 2008, το Συμβούλιο
          αποφάσισε, σύμφωνα με το άρθρο 104 παράγραφος 6 της Συνθήκης για την ίδρυση
          της Ευρωπαϊκής Κοινότητας, ότι στο Ηνωμένο Βασίλειο υφίσταται υπερβολικό
          έλλειμμα.
   (10)   Βάσει της αξιολόγησης του προγράμματος σύγκλισης του 2013, σύμφωνα με τον
          κανονισμό (ΕΚ) αριθ. 1466/97 του Συμβουλίου, το Συμβούλιο είναι της γνώμης ότι το
          μακροοικονομικό σενάριο, στο οποίο στηρίζονται οι δημοσιονομικές προβολές του
          προγράμματος σύγκλισης, φαίνεται εύλογο. Στόχος της δημοσιονομικής στρατηγικής
          που περιγράφεται στο πρόγραμμα σύγκλισης είναι η επίτευξη ενός σχεδόν
          ισοσκελισμένου κυκλικά προσαρμοσμένου προϋπολογισμού στο τέλος της πενταετούς
          ανανεώσιμης περιόδου. Το έλλειμμα της γενικής κυβέρνησης κορυφώθηκε σε 11,5%
          του ΑΕΠ το 2009-109 και μειώθηκε σε 5,6% του ΑΕΠ το 2012-13, χάρη σε έκτακτα
          μέτρα που μείωσαν τεχνητά το έλλειμμα κατά 2 ποσοστιαίες μονάδες το 2012-13.
          Ωστόσο, το πρόγραμμα σύγκλισης δείχνει ότι η κυβέρνηση δεν θα μπορέσει να
          τηρήσει την προθεσμία του 2014-15 για τη διόρθωση του υπερβολικού ελλείμματος
          που είχε τεθεί από το Συμβούλιο, δεδομένου ότι ο έλλειμμα εκτιμάται να φθάσει σε
          6,0% του ΑΕΠ το έτος αυτό. Σύμφωνα με τις προβλέψεις του προγράμματος, το έτος
          κατά το οποίο θα διορθωθεί το υπερβολικό έλλειμμα είναι το 2017-18 όταν θα φθάσει
          σε 2,3% του ΑΕΠ, τρία έτη μετά την προθεσμία που είχε τεθεί από το Συμβούλιο τον
          Δεκέμβριο του 2009. Το πρόγραμμα προβλέπει ότι το διαρθρωτικό έλλειμμα της
          γενικής κυβέρνησης, όπως επανυπολογίστηκε από την Επιτροπή, θα βελτιωθεί οριακά
          από 5,6% του ΑΕΠ το 2013-14 σε 5,1% του ΑΕΠ το 2014-15. Κατά την περίοδο
          2010-11 έως 2012-13, η μέση προσαρμοσμένη δημοσιονομική προσπάθεια εκτιμάται
          σε 1,0% του ΑΕΠ, πολύ χαμηλότερη από το επίπεδο του 1¾% του ΑΕΠ που είχε
          συσταθεί από το Συμβούλιο. Οι κυριότεροι κίνδυνοι όσον αφορά τις δημοσιονομικές
          προβολές συνδέονται με την χαμηλότερη σε σχέση με την αναμενόμενη ανάπτυξη
          λόγω του επίμονα υψηλού ποσοστού του πληθωρισμού που επιδρά ανασταλτικά στην
          ιδιωτική κατανάλωση και με τη δυνητική επιδείνωση του διεθνούς περιβάλλοντος που
          θα μπορούσε να επηρεάσει τις εμπορικές συναλλαγές και τις επενδύσεις. Το
          πρόγραμμα σύγκλισης δεν περιλαμβάνει μεσοπρόθεσμο δημοσιονομικό στόχο, όπως
          προβλέπεται από το Σύμφωνο Σταθερότητας και Ανάπτυξης. Η κυβέρνηση συνέχισε
          τη στρατηγική δημοσιονομικής εξυγίανσης, αλλά λόγω των υψηλότερων δαπανών σε
          σχέση με τις αναμενόμενες που οφείλονται στη λειτουργία των αυτόματων
          σταθεροποιητών και των χαμηλότερων εσόδων σε σχέση με τα αναμενόμενα, το
          έλλειμμα είναι υψηλότερο εκείνο που είχε προβλεφθεί. Επίσης, τα μέτρα εξυγίανσης
          που λήφθηκαν μέχρι στιγμής δεν ήταν επαρκή για την επίτευξη της απαιτούμενης
   9
          Το έτος 2009-10 αναφέρεται στο οικονομικό έτος που αρχίζει την 1η Απριλίου και
   λήγει στις 31 Μαρτίου.
EL                                            4                                             EL
 ---pagebreak---         δημοσιονομικής προσπάθειας για τη διόρθωση του υπερβολικού ελλείμματος.
        Επιπλέον, τα περιθώρια αύξησης των εσόδων λόγω της διαρθρωτικής μεταρρύθμισης,
        που αποσκοπούσε π.χ. στην αύξηση της αποδοτικότητας του φορολογικού
        συστήματος μέσω της αναθεώρησης της διάρθρωσης των συντελεστών ΦΠΑ,
        παραμένουν σχετικά ανεκμετάλλευτα. Το δημόσιο χρέος ως ποσοστό του ΑΕΠ
        αυξήθηκε από 56,1% το 2008-09 σε 90,7% το 2012-13. Σύμφωνα με το πρόγραμμα, ο
        δείκτης χρέους της γενικής κυβέρνησης προβλέπεται να αυξηθεί σε 100,8% την
        περίοδο 2015-16 και 2016-17 πριν υποχωρήσει πάλι σε 99,4% την περίοδο 2017-18.
   (11) Η απομόχλευση στον τομέα των νοικοκυριών συνεχίστηκε το 2012, αλλά το χρέος
        των νοικοκυριών, που φθάνει στο 96 % του ΑΕΠ, εξακολουθεί να είναι πολύ πάνω
        από τον μέσο όρο της ζώνης του ευρώ και η απομόχλευση δεν θα μπορέσει να
        διατηρηθεί όταν η οικονομία εμφανίσει βελτίωση και οι συναλλαγές των νοικοκυριών
        επανέλθουν σε πιο κανονικά επίπεδα. Οι τιμές των κατοικιών παραμένουν υψηλές και
        ασταθείς στο πλαίσιο της έλλειψης προσφοράς που υπάρχει στον τομέα της στέγης.
        Λόγω του συνδυασμού των υψηλών τιμών κατοικιών και της διαδεδομένης χρήσης
        ενυπόθηκων δανείων με κυμαινόμενο επιτόκιο, τα νοικοκυριά είναι ιδιαίτερα ευάλωτα
        στις μεταβολές επιτοκίων, καθώς και στις αυξήσεις της ανεργίας. Η κυβέρνηση έχει
        λάβει μέτρα για τη μεταρρύθμιση των χωροταξικών νόμων, αλλά η κατασκευή
        κατοικιών παραμένει σε χαμηλά επίπεδα και το σύστημα σχεδιασμού,
        περιλαμβανομένων των περιορισμών για τις πράσινες ζώνες, εξακολουθεί να αποτελεί
        σημαντικό περιορισμό για την προσφορά κατοικιών. Οι παρεμβάσεις της κυβέρνησης
        που τονώνουν τη ζήτηση κατοικιών περισσότερο απ’ ό,τι την προσφορά, όπως το
        πρόγραμμα «Help to Buy» που εξαγγέλθηκε πρόσφατα, θα μπορούσαν να
        επιδεινώσουν ακόμη περισσότερο την κατάσταση αυτή αυξάνοντας τις τιμές των
        κατοικιών και το χρέος των νοικοκυριών. Το σύστημα φορολόγησης της περιουσίας
        του Ηνωμένου Βασιλείου συνδυάζει έναν φθίνοντα επαναληπτικό φόρο (Council Tax)
        με έναν προοδευτικό φόρο επί των συναλλαγών (Stamp Duty Land Tax). Ο
        συνδυασμός των υψηλών τιμών κατοικιών, της οικονομικής στενότητας των
        νοικοκυριών και των πιο προσεκτικών κριτηρίων δανειοδότησης είναι πιθανό να
        συνεχίσουν να εμποδίζουν τα νοικοκυριά μέσου εισοδήματος να γίνουν ιδιοκτήτες
        κατοικιών. Σε αυτό το πλαίσιο, η ενοικίαση κατοικιών από νοικοκυριά θα μπορούσε
        να καταστεί πιο ελκυστική και βιώσιμη μακροπρόθεσμα από την ιδιοκτησία
        κατοικιών.
   (12) Το ΗΒ αντιμετωπίζει προβλήματα τόσο ανεργίας όσο και υποαπασχόλησης, ιδίως
        μεταξύ των νέων. Η ανεργία ανήλθε σε 7,8 % στις αρχές του 2013 και αναμένεται να
        παραμείνει εν πολλοίς σταθερή στη διάρκεια του 2013 και του 2014. Η ανεργία των
        νέων είναι πολύ υψηλότερη και έφθασε σε 20,7% σημειώνοντας σταθερή αύξηση από
        το επίπεδο του 14,3 % που ήταν το 2007. Το ποσοστό των νέων που δεν είναι στο
        εκπαιδευτικό σύστημα, σε απασχόληση ή κατάρτιση φθάνει σε 14,0%. Η απασχόληση
        του ιδιωτικού τομέα σημείωσε έντονη αύξηση το προηγούμενο έτος, λαμβανομένης
        υπόψη της χαμηλής αύξησης του ΑΕΠ, αλλά η αύξηση της παραγωγικότητας και των
        μισθών ήταν μικρή. Επίσης το ΗΒ έχει υπερπροσφορά εργαζομένων χαμηλής
        ειδίκευσης η ζήτηση των οποίων παρουσιάζει πτώση. Συγχρόνως, το ΗΒ έχει έλλειψη
        εργαζομένων με επαγγελματικές και τεχνικές δεξιότητες υψηλής ποιότητας, πράγμα
        που συντελεί στην έλλειψη εξωτερικής ανταγωνιστικότητας. Παρά την κάποια πρόοδο
        που σημειώθηκε τα πρόσφατα χρόνια, πολλοί νέοι δεν έχουν τις δεξιότητες και τα
        προσόντα που απαιτούνται για να είναι σε θέση να συναγωνίζονται με επιτυχία στην
        αγορά εργασίας. Το ποσοστό ανεργίας των ατόμων με χαμηλές δεξιότητες ηλικίας 15
        έως 25 ετών φθάνει στο 37,2%, αισθητά πάνω από τον μέσο όρο της ΕΕ. Η
        υφιστάμενη πολιτική στον τομέα της επαγγελματικής εκπαίδευσης και κατάρτισης
EL                                           5                                            EL
 ---pagebreak---         εστιάζεται υπερβολικά σε βασικές δεξιότητες και προσόντα δευτεροβάθμιου επιπέδου,
        ενώ η οικονομία ολοένα και περισσότερο απαιτεί προσόντα ανώτερου επιπέδου. Ενώ
        υπήρξαν απόπειρες για τη βελτίωση της ποιότητας των προγραμμάτων μαθητείας,
        απαιτούνται ακόμη μεγαλύτερες προσπάθειες. Ειδικότερα, το σύστημα κατοχύρωσης
        των επαγγελματικών προσόντων παραμένει πολύ περίπλοκο, πράγμα που μπορεί να
        έχει αρνητικές επιπτώσεις στις συμμετοχή των επιχειρήσεων σε προγράμματα
        μαθητείας. Το ΗΒ θα μπορούσε να αξιοποιήσει το υφιστάμενο πρόγραμμα «Youth
        Contract» για την εφαρμογή του καθεστώτος «Youth Guarantee» (εγγύηση για τη
        νεολαία) και να αντιμετωπίσει το πρόβλημα της ανεργίας των νέων και όσων δεν είναι
        στο εκπαιδευτικό σύστημα, σε απασχόληση ή κατάρτιση.
   (13) Τα ανεπαρκή κίνητρα για εργασία αποτελούσαν ένα από τα επίμονα προβλήματα του
        ΗΒ. Οι αρχές σκοπεύουν να το αντιμετωπίσουν με τη θέσπιση του προγράμματος
        «Universal Credit», το οποίο θα επιτρέπει στα άτομα να διατηρούν περισσότερα από
        τα επιδόματά τους καθώς αρχίζουν να απασχολούνται στην αγορά εργασίας. Το
        πρόγραμμα «Universal Credit» θα μπορούσε να έχει θετικά αποτελέσματα στην
        απασχόληση, αλλά η επιτυχία του θα εξαρτηθεί από την εφαρμογή του στην πράξη
        και τις υπηρεσίες στήριξης, περιλαμβανομένης της αλληλεπίδρασης με άλλα είδη
        παροχών. Παράλληλα, πολλές παροχές που συνδέονται με την ηλικία εργασίας και
        φορολογικές εκπτώσεις θα αυξηθούν κατά 1 % ετησίως έως το 2016, δηλαδή λιγότερο
        από το προβλεπόμενο ποσοστό πληθωρισμού. Τον Απρίλιο του 2013 θεσπίστηκε μια
        σειρά άλλων μεταρρυθμίσεων στις κοινωνικές παροχές. Υπάρχει κίνδυνος αύξησης
        της φτώχειας, ιδίως της παιδικής φτώχειας για τα νοικοκυριά που αδυνατούν να βρουν
        εργασία. Αντίθετα, δεν επηρεάστηκαν από τις περικοπές η έκταση, το επίπεδο και η
        τιμαριθμική αναπροσαρμογή των παροχών προς συνταξιούχους, τόσο των βασικών
        όσο και εκείνων που εξαρτώνται από το εισόδημά τους. Τα πρώτα αποτελέσματα του
        «Work Programme» υποδηλώνουν ότι υπάρχουν περιθώρια βελτίωσης των
        αποτελεσμάτων. Το ΗΒ αντιμετωπίζει επίσης συνεχείς προκλήσεις ως προς την
        αύξηση της απασχόλησης των γονέων και τη βελτίωση της πρόσβασης σε ποιοτικά
        και οικονομικώς προσιτά κέντρα παιδικής μέριμνας. Το ποσοστό των παιδιών που ζει
        σε νοικοκυριά χωρίς εργασία φθάνει σε 17,3% και είναι το δεύτερο υψηλότερο στην
        ΕΕ. Σήμερα, το κόστος της παιδικής μέριμνας στο ΗΒ είναι μεταξύ των υψηλότερων
        στην ΕΕ, πράγμα που δημιουργεί ιδιαίτερα προβλήματα στο δεύτερο ενεργό μέλος
        των οικογενειών, καθώς και στις μονογονεϊκές οικογένειες. Το 2010, μόνο για 4 %
        των παιδιών κάτω των τριών ετών γινόταν χρήση επίσημης παιδικής μέριμνας,
        ποσοστό πολύ χαμηλότερο από τον μέσο όρο της ΕΕ που είναι 14 %.
   (14) Το ύψος των δανειακών υποχρεώσεων των επιχειρήσεων του ΗΒ είναι σχετικά
        υψηλό, αλλά ορισμένες επιχειρήσεις αντιμετωπίζουν δυσκολίες όσον αφορά την
        πρόσβασή τους σε πιστώσεις, ενώ οι επενδύσεις των επιχειρήσεων παραμένουν σε
        πολύ χαμηλά επίπεδα. Μια άνευ προηγουμένου μείωση των επενδύσεων των
        επιχειρήσεων μετά το 2007 οδήγησε σε πτώση των ακαθάριστων επενδύσεων παγίου
        κεφαλαίου σε 14,2 % του ΑΕΠ το 2012. Πρόκειται για το τρίτο χαμηλότερο επίπεδο
        στην ΕΕ. Ειδικότερα το ΗΒ έχει χαμηλό ύψος επιχειρηματικών δαπανών σε Ε&Α,
        που μειώθηκαν από 1,17 % του ΑΕΠ το 2001 σε 1,09 % το 2011. Οι επενδύσεις των
        επιχειρήσεων άρχισαν να εμφανίζουν μικρή ανάκαμψη, με ετήσια αύξηση της τάξης
        του 4,9 % σε σχέση με το τρίτο τρίμηνο του 2012, αλλά παραμένουν χαμηλές. Ο
        καθαρός δανεισμός προς τον τομέα των επιχειρήσεων παρέμεινε αρνητικός το 2012.
        Ενώ μεγαλύτερες επιχειρήσεις με ισχυρούς ισολογισμούς κατόρθωσαν εξασφαλίσουν
        δανειακά κεφάλαια με πρωτοφανώς χαμηλό κόστος, πολλές άλλες επιχειρήσεις, ιδίως
        ΜΜΕ, αντιμετωπίζουν δυσκολίες πρόσβασης σε πιστώσεις. Αυτό επιδεινώνεται λόγω
        του μειωμένου ανταγωνισμού στον τραπεζικό κλάδο. Η ορθή εφαρμογή των
EL                                           6                                             EL
 ---pagebreak---         συστάσεων της επιτροπής χρηματοπιστωτικής πολιτικής για τον συνετό υπολογισμό
        των κεφαλαιακών απαιτήσεων των τραπεζών και για την αντιμετώπιση των
        διαπιστωμένων ελλείψεων κεφαλαίου χωρίς να παρεμποδίζεται η δανειοδότηση της
        οικονομίας θα συμβάλει στην ενίσχυση της χρηματοπιστωτικής σταθερότητας του
        τραπεζικού συστήματος του ΗΒ.
   (15) Το ΗΒ είναι αντιμέτωπο με την πρόκληση της ανανέωσης και αναβάθμισης της
        υποδομής του στον τομέα της ενέργειας και των μεταφορών. Το ΗΒ χρειάζεται
        σημαντικές επενδύσεις σε νέα δυναμικότητα παραγωγής ηλεκτρικής ενέργειας έως το
        2020, τόσο για την αντικατάσταση παλαιών μονάδων που πρέπει να κλείσουν, όσο και
        για την εκπλήρωση των υποχρεώσεών του όσον αφορά τις ανανεώσιμες πηγές
        ενέργειας και τα αυστηρότερα πρότυπα εκπομπών διοξειδίου του άνθρακα. Με το
        μερίδιο των ανανεώσιμων πηγών ενέργειας επί της τελικής κατανάλωσης ενέργειας να
        ανέρχεται σε 3,8 % , το ΗΒ καταλαμβάνει την 25η θέση μεταξύ των 27 κρατών μελών
        (μέσος όρος ΕΕ 13,0 %). Για τη διευκόλυνση της διενέργειας επαρκών και έγκαιρων
        επενδύσεων θα απαιτηθεί ασφάλεια ως προς τη σταθερότητα του κανονιστικού
        πλαισίου. Οι ελλείψεις που παρατηρούνται ως προς την δυναμικότητα και την
        ποιότητα των δικτύων μεταφορών του ΗΒ αποτελούν διαρθρωτικό πρόβλημα για την
        οικονομία, ιδίως για τους παραγωγούς, διανομείς και εξαγωγείς προϊόντων. Επί του
        παρόντος υπάρχει σημαντική απόκλιση μεταξύ των χρηματοδοτήσεων για τις οποίες
        έχουν αναληφθεί δεσμεύσεις από τον δημόσιο και τον ιδιωτικό τομέα, και των
        επενδυτικών αναγκών στον τομέα των μεταφορών, την οποία η κυβέρνηση προσπαθεί
        να καλύψει δίνοντας προτεραιότητα στις δημόσιες δαπάνες για έργα υποδομής και με
        την προσέλκυση πρόσθετων ιδιωτικών επενδύσεων. Επίσης, στο ΗΒ το μοναδιαίο
        κόστος κατασκευής και συντήρησης υποδομών μεταφοράς παραμένει υψηλό.
   (16)  Στο πλαίσιο του Ευρωπαϊκού Εξαμήνου, η Επιτροπή προέβη σε διεξοδική ανάλυση
        της οικονομικής πολιτικής του Ηνωμένου Βασιλείου. Αξιολόγησε το πρόγραμμα
        σύγκλισης και το εθνικό πρόγραμμα μεταρρυθμίσεων και υπέβαλε εμπεριστατωμένη
        επισκόπηση. Έλαβε υπόψη όχι μόνον τη σημασία τους για την εφαρμογή
        διατηρήσιμης δημοσιονομικής και κοινωνικοοικονομικής πολιτικής στο Ηνωμένο
        Βασίλειο, αλλά και το κατά πόσο συνάδουν με τους κανόνες και τις κατευθύνσεις της
        ΕΕ, δεδομένης της ανάγκης ενδυνάμωσης της συνολικής οικονομικής διακυβέρνησης
        της Ένωσης μέσω της συνεκτίμησης στοιχείων σε επίπεδο ΕΕ κατά τη διαμόρφωση
        των μελλοντικών εθνικών αποφάσεων. Οι συστάσεις της Επιτροπής στο πλαίσιο του
        Ευρωπαϊκού Εξαμήνου αποτυπώνονται στις συστάσεις 1 έως 6 κατωτέρω.
   (17) Υπό το πρίσμα αυτής της αξιολόγησης, το Συμβούλιο εξέτασε το πρόγραμμα
        σύγκλισης του Ηνωμένου Βασιλείου και η γνώμη του10 αντικατοπτρίζεται ιδίως στη
        σύσταση 1 κατωτέρω.
   (18) Υπό το πρίσμα της εμπεριστατωμένης επισκόπησης στην οποία προέβη η Επιτροπή
        και της παρούσας αξιολόγησης, το Συμβούλιο εξέτασε το εθνικό πρόγραμμα
        μεταρρυθμίσεων καθώς και το πρόγραμμα σύγκλισης. Οι συστάσεις που διατυπώνει
        βάσει του άρθρου 6 του κανονισμού (ΕΕ) αριθ. 1176/2011 αντικατοπτρίζονται ιδίως
        στις συστάσεις 2, 3, 5 και 6 κατωτέρω,
   ΣΥΝΙΣΤΑ στο Ηνωμένο Βασίλειο να αναλάβει δράση κατά το έτος 2013-2014 προκειμένου:
   1.     Να εφαρμοστεί ενισχυμένη δημοσιονομική στρατηγική, που θα στηρίζεται σε
          επαρκώς προσδιορισμένα μέτρα, για το την περίοδο 2013-14 και τα επόμενα έτη. Να
   10
        Βάσει του άρθρου 9 παράγραφος 2 του κανονισμού (ΕΚ) αριθ. 1466/97.
EL                                             7                                          EL
 ---pagebreak---       εξασφαλιστεί η έγκαιρη διόρθωση του υπερβολικού ελλείμματος με διατηρήσιμο
      τρόπο μέχρι το 2014/15, και η επίτευξη της δημοσιονομικής προσπάθειας που
      καθορίζεται στις συστάσεις που εξέδωσε το Συμβούλιο στο πλαίσιο της διαδικασίας
      υπερβολικού ελλείμματος και να τεθεί ο υψηλός δείκτης δημόσιου χρέους σε
      σταθερά πτωτική τροχιά. Μια διατηρήσιμη διόρθωση των δημοσιονομικών
      ανισορροπιών προϋποθέτει την αξιόπιστη εφαρμογή φιλόδοξων διαρθρωτικών
      μεταρρυθμίσεων που θα μπορούσαν να αυξήσουν τα περιθώρια προσαρμογής και να
      τονώσουν τη δυνητική ανάπτυξη. Να ασκηθεί διαφοροποιημένη και ευνοϊκή για την
      ανάπτυξη δημοσιονομική περιστολή, μεταξύ άλλων με την παροχή προτεραιότητας
      σε έγκαιρες κεφαλαιουχικές δαπάνες που έχουν υψηλές οικονομικές αποδόσεις και
      με ισόρροπη προσέγγιση όσον αφορά τη σύνθεση των μέτρων εξυγίανσης και την
      προώθηση της μακροπρόθεσμης δημοσιονομικής διατηρησιμότητας Για να
      αυξηθούν τα έσοδα, να γίνει ευρύτερη χρήση του κανονικού συντελεστή ΦΠΑ.
   2. Να ληφθούν περαιτέρω μέτρα για την αύξηση της προσφοράς κατοικιών, μεταξύ
      άλλων με την περαιτέρω ελευθέρωση της νομοθεσίας χωροταξικού σχεδιασμού και
      την αποτελεσματική λειτουργία του συστήματος σχεδιασμού. Να εξασφαλιστεί ότι η
      πολιτική στέγασης, περιλαμβανομένου του προγράμματος «Help to Buy» δεν θα
      ενθαρρύνει τον υπερβολικό δανεισμό μέσω ενυπόθηκης πίστης, οδηγώντας σε
      υψηλότερες τιμές κατοικιών. Να συνεχιστούν οι μεταρρυθμίσεις στη φορολογία γης
      και ιδιοκτησίας ώστε να μειωθούν οι στρεβλώσεις και να προωθηθεί η έγκαιρη
      κατασκευή κατοικιών. Να ληφθούν μέτρα βελτίωσης του νομοθετικού πλαισίου των
      αγορών ενοικίασης, ειδικότερα καθιστώντας τα πιο μακροπρόθεσμα συμβόλαια
      ενοικίασης ελκυστικότερα τόσο για τους μισθωτές όσο και για τους ιδιοκτήτες.
   3. Στο πλαίσιο της περαιτέρω ανάπτυξης του προγράμματος «Youth Contract», να
      ληφθούν μέτρα αντιμετώπισης της ανεργίας των νέων, παραδείγματος χάρη μέσω
      καθεστώτος «Youth Guarantee». Να βελτιωθεί η ποιότητα και η διάρκεια των
      προγραμμάτων μαθητείας, να απλοποιηθεί το σύστημα προσόντων και να ενισχυθεί
      η συμμετοχή των εργοδοτών, ιδίως όσον αφορά την απόκτηση τεχνικών δεξιοτήτων
      υψηλού και ενδιάμεσου επιπέδου. Να μειωθεί ο αριθμός των νέων ηλικίας 18-24 που
      έχουν πολύ περιορισμένες βασικές δεξιότητες, μεταξύ άλλων μέσω της
      αποτελεσματικής εφαρμογής του προγράμματος μαθητείας «Traineeships».
   4. Να ενταθούν οι προσπάθειες για την ενίσχυση των νοικοκυριών χαμηλού
      εισοδήματος και τη μείωση της παιδικής φτώχειας εξασφαλίζοντας ότι το
      πρόγραμμα «Universal Credit» και άλλες μεταρρυθμίσεις του συστήματος
      κοινωνικών παροχών οδηγούν στη δημιουργία ενός δίκαιου συστήματος
      φορολόγησης-παροχών με σαφέστερα κίνητρα για εργασία και υπηρεσίες στήριξης.
      Να επιταχυνθεί η εφαρμογή των σχεδιαζόμενων μέτρων για τη μείωση του κόστους
      της παιδικής μέριμνας και τη βελτίωση της ποιότητας και της διαθεσιμότητάς της.
   5. Να ληφθούν περαιτέρω μέτρα για τη βελτίωση της διαθεσιμότητας τραπεζικής και
      εξωτραπεζικής χρηματοδότησης προς τον κλάδο των επιχειρήσεων, εξασφαλίζοντας
      συγχρόνως ότι τα μέτρα απευθύνονται κατά κύριο λόγο σε βιώσιμες επιχειρήσεις,
      κυρίως ΜΜΕ. Να μειωθούν οι φραγμοί εισόδου στον τραπεζικό τομέα,
      περιλαμβανομένου του κόστους αλλαγής τράπεζας, και να διευκολυνθεί η
      δημιουργία νέων τραπεζών μέσω της εκποίησης περιουσιακών στοιχείων τραπεζών.
      Να εφαρμοστούν αποτελεσματικά οι συστάσεις της επιτροπής χρηματοπιστωτικής
      πολιτικής για τον συνετό υπολογισμό των κεφαλαιακών απαιτήσεων των τραπεζών
      και για την αντιμετώπιση των διαπιστωμένων ελλείψεων κεφαλαίου.
EL                                        8                                           EL
 ---pagebreak---    6.     Να ληφθούν μέτρα για τη διευκόλυνση της έγκαιρης αύξησης των επενδύσεων σε
          δικτυακές υποδομές, ιδίως με την προώθηση πιο αποτελεσματικών και αποδοτικών
          διαδικασιών σχεδιασμού και λήψης αποφάσεων. Να εξασφαλιστεί ένα σταθερότερο
          κανονιστικό πλαίσιο για επενδύσεις σε νέες υποδομές στον τομέα της παραγωγής
          ενέργειας, περιλαμβανομένης της ανανεώσιμης ενέργειας. Να βελτιωθεί η
          δυναμικότητα και η ποιότητα των δικτύων μεταφορών με την εξασφάλιση
          μεγαλύτερης προβλεψιμότητας και ασφάλειας στον σχεδιασμό και τη
          χρηματοδότηση και με την αξιοποίηση του αποτελεσματικότερου μίγματος
          δημόσιων και ιδιωτικών πηγών χρηματοδότησης.
   Βρυξέλλες,
                                           Για το Συμβούλιο
                                           Ο Πρόεδρος
EL                                           9                                         EL


title: Recommendation for a COUNCIL RECOMMENDATION on the National Reform Programme 2011 of Germanyand delivering a Council opinionon the updated Stability Programme of Germany, 2011-2014

text:
                ΕΥΡΩΠΑΪΚΗ ΕΠΙΤΡΟΠΗ
                                              Βρυξέλλες, 7.6.2011
                                              SEC(2011) 807 τελικό
                                     Σύσταση
                        ΣΥΣΤΑΣΗΣ ΤΟΥ ΣΥΜΒΟΥΛΙΟΥ
     σχετικά µε το εθνικό πρόγραµµα µεταρρυθµίσεων του 2011 της Γερµανίας
                      και την έκδοση γνώµης του Συµβουλίου
σχετικά µε το επικαιροποιηµένο πρόγραµµα σταθερότητας της Γερµανίας, 2011-2014
                              {SEC(2011) 714 τελικό}
 ---pagebreak---                                                 Σύσταση
                                 ΣΥΣΤΑΣΗΣ ΤΟΥ ΣΥΜΒΟΥΛΙΟΥ
          σχετικά µε το εθνικό πρόγραµµα µεταρρυθµίσεων του 2011 της Γερµανίας
                              και την έκδοση γνώµης του Συµβουλίου
     σχετικά µε το επικαιροποιηµένο πρόγραµµα σταθερότητας της Γερµανίας, 2011-2014
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως τα
   άρθρα 121 παράγραφος 2 και 148 παράγραφος 4,
   Έχοντας υπόψη τον κανονισµό (ΕΚ) αριθ. 1466/97 του Συµβουλίου, της 7ης Ιουλίου 1997,
   για την ενίσχυση της εποπτείας της δηµοσιονοµικής κατάστασης και την εποπτεία και το
   συντονισµό των οικονοµικών πολιτικών1, και ιδίως το άρθρο 5 παράγραφος 3,
   Έχοντας υπόψη τη σύσταση της Ευρωπαϊκής Επιτροπής2,
   Έχοντας υπόψη τα συµπεράσµατα του Ευρωπαϊκού Συµβουλίου,
   Έχοντας υπόψη τη γνώµη της Επιτροπής Απασχόλησης,
   Κατόπιν διαβουλεύσεων µε την Οικονοµική και ∆ηµοσιονοµική Επιτροπή,
   Εκτιµώντας τα ακόλουθα:
   (1)    Στις 26 Μαρτίου 2010, το Ευρωπαϊκό Συµβούλιο συµφώνησε µε την πρόταση της
          Ευρωπαϊκής Επιτροπής για την εφαρµογή της στρατηγικής για την Ευρώπη 2020, µιας
          νέας στρατηγικής για την ανάπτυξη και την απασχόληση, η οποία, βασιζόµενη στο
          µεγαλύτερο συντονισµό των οικονοµικών πολιτικών, θα εστιαστεί σε νευραλγικούς
          τοµείς στους οποίους απαιτείται δράση ώστε να ενισχυθεί το δυναµικό διατηρήσιµης
          ανάπτυξης και ανταγωνιστικότητας της Ευρώπης.
   (2)    Στις 13 Ιουλίου 2010, το Συµβούλιο εξέδωσε σύσταση σχετικά µε τους γενικούς
          προσανατολισµούς της οικονοµικής πολιτικής των κρατών µελών και της Ένωσης
          (2010 έως 2014) και, στις 21 Οκτωβρίου 2010, εξέδωσε απόφαση σχετικά µε τις
          κατευθυντήριες γραµµές των πολιτικών απασχόλησης των κρατών µελών3, οι οποίες
          από κοινού αποτελούν τις «ολοκληρωµένες κατευθυντήριες γραµµές». Τα κράτη µέλη
   1
          ΕΕ L 209 της 2.8.1997, σ. 1.
   2
          ΕΕ C της , σ. .
   3
          ∆ιατηρήθηκε για το 2011 µε την απόφαση 2011/308/ΕΕ του Συµβουλίου της 19ης Μαΐου 2011.
EL                                                  2                                            EL
 ---pagebreak---        κλήθηκαν να λαµβάνουν υπόψη τις ολοκληρωµένες κατευθυντήριες γραµµές στις
       οικονοµικές τους πολιτικές και στις πολιτικές για την απασχόληση.
   (3) Στις 12 Ιανουαρίου 2011, η Επιτροπή εξέδωσε την πρώτη Ετήσια Επισκόπηση της
       Ανάπτυξης, σηµατοδοτώντας την έναρξη ενός νέου κύκλου οικονοµικής
       διακυβέρνησης στην ΕΕ και το πρώτο Ευρωπαϊκό Εξάµηνο εκ των προτέρων και
       ολοκληρωµένου συντονισµού πολιτικής, που εδράζεται στην στρατηγική «Ευρώπη
       2020».
   (4) Στις 25 Μαρτίου 2011, το Ευρωπαϊκό Συµβούλιο ενέκρινε τις προτεραιότητες για
       δηµοσιονοµική εξυγίανση και διαρθρωτικές µεταρρυθµίσεις (σε συµφωνία µε τα
       συµπεράσµατα του Συµβουλίου της 15ης Φεβρουαρίου και της 7ης Μαρτίου 2011 και
       σε συνέχεια της Ετήσιας Επισκόπησης της Ανάπτυξης που διενήργησε η Επιτροπή).
       Επεσήµανε την ανάγκη να δοθεί προτεραιότητα στην επάνοδο σε υγιείς
       προϋπολογισµούς και δηµοσιονοµική βιωσιµότητα, στη µείωση της ανεργίας µέσω
       µεταρρυθµίσεων στην αγορά εργασίας και στην καταβολή νέων προσπαθειών για την
       ενίσχυση της ανάπτυξης. Ζήτησε από τα κράτη µέλη να µετατρέψουν τις
       προτεραιότητες αυτές σε συγκεκριµένα µέτρα που θα περιληφθούν στα προγράµµατα
       σταθερότητας ή σύγκλισης και στα εθνικά προγράµµατα µεταρρυθµίσεων.
   (5) Στις 25 Μαρτίου 2011, το Ευρωπαϊκό Συµβούλιο κάλεσε επίσης τα κράτη µέλη που
       συµµετέχουν στο Σύµφωνο για το Ευρώ+ να υποβάλουν εγκαίρως τις δεσµεύσεις τους
       ώστε να περιληφθούν στα προγράµµατα σταθερότητας ή σύγκλισης και στα εθνικά
       προγράµµατα µεταρρυθµίσεων.
   (6) Στις 27 Απριλίου 2011, η Γερµανία υπέβαλε το επικαιροποιηµένο της πρόγραµµα
       σταθερότητας 2011, που καλύπτει την περίοδο 2011-2015 και στις 7 Απριλίου 2011
       το εθνικό της πρόγραµµα µεταρρυθµίσεων 2011. Για να ληφθεί υπόψη η
       αλληλεξάρτησή τους, τα δύο προγράµµατα αξιολογήθηκαν συγχρόνως.
   (7) Η γερµανική οικονοµία εισήλθε στην κρίση από σχετικά ισχυρή θέση. Ωστόσο, η
       πτώση του παγκόσµιου εµπορίου οδήγησε σε κατάρρευση των εξαγωγών και των
       επενδύσεων το 2009, έτσι ώστε το πραγµατικό ΑΕΠ συρρικνώθηκε κατά το
       πρωτοφανές ποσοστό του 4,7%. Παρ' όλα αυτά, µετά από µικρή άνοδο, η ανεργία
       άρχισε και πάλι να µειώνεται από τα τέλη του 2009. Η ανθεκτικότητα της αγοράς
       εργασίας αντικατοπτρίζει τις ευεργετικές επιπτώσεις των προηγούµενων
       µεταρρυθµίσεων που αφορούσαν τη µείωση των ωρών εργασίας και των επιδοτήσεων
       για εργασία περιορισµένου χρόνου. Η οικονοµία έχει ανακάµψει σηµαντικά από την
       ύφεση, µε αύξηση του πραγµατικού ΑΕΠ κατά 3,6% το 2010. Οι εξαγωγές έχουν
       αντιστρέψει σε µεγάλο βαθµό την τεράστια πτώση που σηµειώθηκε το 2009 και
       άνοιξαν το δρόµο για πιο ευρεία ανάκαµψη, οδηγώντας επίσης σε µείωση του
       πλεονάσµατος του ισοζυγίου τρεχουσών συναλλαγών. Η οικονοµία βελτίωσε
       περαιτέρω την ανταγωνιστικότητά της έναντι των περισσότερων µελών της ζώνης
       ευρώ. Ο προϋπολογισµός της γενικής κυβέρνησης, ενώ πριν ήταν ισοσκελισµένος,
       εµφάνισε έλλειµµα 3% του ΑΕΠ το 2009, λόγω της πλήρους λειτουργίας των
       αυτόµατων σταθεροποιητών και µέτρων κατά διακριτική ευχέρεια για την
       αντιµετώπιση της οικονοµικής ύφεσης. Η οικονοµική ανάκαµψη συνέβαλε στη
       συγκράτηση του ελλείµµατος το 2010 (3,3% του ΑΕΠ), παρά τη συνεχιζόµενη
       εφαρµογή µέτρων δηµοσιονοµικών κινήτρων και στήριξης της αγοράς.
EL                                           3                                        EL
 ---pagebreak---    (8)  Βάσει της αξιολόγησης του επικαιροποιηµένου προγράµµατος σταθερότητας
        σύµφωνα µε τον κανονισµό (ΕΚ) αριθ. 1466/97, το Συµβούλιο είναι της γνώµης ότι το
        µακροοικονοµικό σενάριο στο οποίο στηρίζεται το πρόγραµµα σταθερότητας είναι
        επιφυλακτικό για το 2011 και φαίνεται εφικτό µετέπειτα, όπως αξιολογείται επίσης σε
        σύγκριση µε τις εαρινές προβλέψεις των υπηρεσιών της Επιτροπής για το 2011. Το
        πρόγραµµα προβλέπει ότι το πραγµατικό ΑΕΠ θα αυξηθεί κατά 2,3% το 2011 και στη
        συνέχεια θα επιβραδυνθεί σε 1,8% το 2012 και σε 1,5% κατά µέσον όρο την περίοδο
        2013-15. Το πρόγραµµα σκοπεύει να µειώσει το έλλειµµα κάτω από την τιµή
        αναφοράς του 3% του ΑΕΠ ήδη από το 2011, δύο χρόνια πριν από την προθεσµία που
        έχει ορίσει το Συµβούλιο, και να σηµειώσει περαιτέρω πρόοδο προς την επίτευξη του
        µεσοπρόθεσµου δηµοσιονοµικού στόχου (Μ∆Σ) – έλλειµµα 0,5% του ΑΕΠ από
        διαρθρωτική άποψη – το 2014. Μετά την αναµενόµενη διόρθωση του υπερβολικού
        ελλείµµατος, ο ρυθµός της προσαρµογής προς τον µεσοπρόθεσµο στόχο του
        προγράµµατος µειώνεται κάτω από το όριο αναφοράς του 0,5% του ΑΕΠ το 2013 και
        το 2014. Αν και ο δείκτης χρέους προς το ΑΕΠ αυξήθηκε κατά σχεδόν 10
        εκατοστιαίες µονάδες το 20104, προβλέπεται ότι θα αρχίσει να µειώνεται από το 2011
        και αναµένεται να φθάσει το 75,5% του ΑΕΠ έως το 2015, παραµένοντας έτσι πάνω
        από την τιµή αναφοράς της Συνθήκης. Οι κίνδυνοι για τις δηµοσιονοµικές προβλέψεις
        φαίνονται σε µεγάλο βαθµό εξισορροπηµένοι για το 2011, αλλά τα αποτελέσµατα στη
        συνέχεια θα µπορούσαν να είναι ασθενέστερα από τα αναµενόµενα, δεδοµένου ότι
        ορισµένες εξοικονοµήσεις ενδέχεται να µην υλοποιηθούν όπως προβλεπόταν.
        Ορισµένα µέτρα εξακολουθούν να είναι αντικείµενο συζήτησης (π.χ. φόροι στην
        ενέργεια και χρηµατοπιστωτικοί φόροι) και άλλα δεν έχουν ακόµη προσδιοριστεί (π.χ.
        βελτιώσεις στην αποτελεσµατικότητα της δηµόσιας διοίκησης). Επιπλέον, δεν µπορεί
        να αποκλειστεί το ενδεχόµενο λήψης περαιτέρω µέτρων στήριξης της αγοράς.
   (9)  ∆εδοµένου ότι η πρόσφατη µεταρρύθµιση του συστήµατος υγείας θέσπισε µέτρα για
        να περιορίσει την αύξηση των δαπανών κυρίως το 2011 και το 2012, περαιτέρω µέτρα
        ενίσχυσης της αποτελεσµατικότητας των δηµόσιων δαπανών για την υγειονοµική
        περίθαλψη και τη µακροχρόνια φροντίδα θα µπορούσαν να στηρίξουν την
        προβλεπόµενη πορεία εξυγίανσης. Ταυτόχρονα, η διατήρηση µιας πορείας εξυγίανσης
        που είναι σε µεγάλο βαθµό προσανατολισµένη στην ανάπτυξη, που µεταξύ άλλων θα
        διασφαλίζει επαρκείς δαπάνες για την εκπαίδευση, θα συµβάλει στην ενίσχυση της
        µακροπρόθεσµης αναπτυξιακής δυναµικής.
   (10) Αν και το γερµανικό φορολογικό πλαίσιο έχει ενισχυθεί σηµαντικά µε την καθιέρωση
        ενός συνταγµατικού δηµοσιονοµικού κανόνα, τη δηµιουργία του Συµβουλίου
        Σταθερότητας και το σύστηµα έγκαιρης προειδοποίησης για την πρόληψη
        δηµοσιονοµικών προβληµάτων, ο δηµοσιονοµικό κανόνας δεν έχει ακόµη εφαρµοστεί
        πλήρως σε επίπεδο οµοσπόνδων κρατιδίων (Länder). Η περαιτέρω ενίσχυση του
        σχετικού µηχανισµού παρακολούθησης και κυρώσεων θα ενισχύσει επίσης τη
        συνολική αξιοπιστία των δηµόσιων οικονοµικών.
   4
        Το άλµα του 2010 ήταν σε µεγάλο βαθµό συνδεδεµένο µε το γεγονός ότι οι δύο προβληµατικές
        τράπεζες µεταβίβασαν αποµειωµένα περιουσιακά στοιχεία στους αντίστοιχους µηχανισµούς «κακής
        τράπεζας», που υπάγονται στον δηµόσιο τοµέα. Σύµφωνα µε τις κατευθυντήριες γραµµές της Eurostat
        σχετικά µε τους λογιστικούς κανόνες για τους χρηµατοπιστωτικούς οργανισµούς απορρόφησης
        απαξιωµένων περιουσιακών στοιχείων, οι αντίστοιχες υποχρεώσεις των «κακών τραπεζών» είχαν
        άµεσο αντίκτυπο στο επίπεδο του χρέους.
EL                                                4                                                     EL
 ---pagebreak---    (11) Η κρίση αποκάλυψε σοβαρές αδυναµίες στον τραπεζικό τοµέα. Βαριές απώλειες και
        µειώσεις αξίας από διεθνείς επενδύσεις σε επισφαλή στεγαστικά δάνεια και δοµηµένα
        περιουσιακά στοιχεία αποδυνάµωσε την κεφαλαιακή βάση ορισµένων τραπεζών και
        οδήγησε στην ανάγκη για σηµαντικές παρεµβάσεις του κράτους. Επίσης, η κρίση
        αποκάλυψε τις αδυναµίες ορισµένων Landesbanken, οι οποίες ήδη έπασχαν από
        έλλειψη αποτελεσµατικών δοµών διαχείρισης κινδύνων και απουσία βιώσιµου
        επιχειρηµατικού µοντέλου πριν από την κρίση. Η περαιτέρω µεταρρύθµιση του
        τραπεζικού τοµέα, συµπεριλαµβανοµένης της αναδιάρθρωσης των Landesbanken που
        έχουν ανάγκη από βιώσιµο και επαρκώς χρηµατοδοτούµενο επιχειρηµατικό µοντέλο
        και της ενίσχυσης του ρυθµιστικού και εποπτικού πλαισίου, θα συµβάλει στη
        διαφύλαξη της σταθερότητας του χρηµατοπιστωτικού τοµέα και επίσης θα
        διασφαλίσει την αποτελεσµατικότερη κατανοµή της εγχώριας αποταµίευσης ως µέσου
        για την υποστήριξη της ζήτησης και των επενδύσεων.
   (12) Το δυναµικό ανάπτυξης και η διαρθρωτική ανταγωνιστικότητα της γερµανικής
        οικονοµίας εξαρτώνται σε µεγάλο βαθµό από ένα καλά εκπαιδευµένο, ειδικευµένο
        εργατικό δυναµικό, αλλά οι ελλείψεις σε εργατικό δυναµικό µπορεί να αποτελέσουν
        σοβαρό πρόβληµα λόγω των δηµογραφικών εξελίξεων. Αυτό τονίζει τη σηµασία της
        πλήρους αξιοποίησης του εργατικού δυναµικού µε την άρση των εµποδίων που
        τίθενται στη συµµετοχή στην αγορά εργασίας για συγκεκριµένες οµάδες (ηλικιωµένοι
        εργαζόµενοι, γυναίκες, εργαζόµενοι µε χαµηλό επίπεδο δεξιοτήτων, µη υπήκοοι της
        ΕΕ), καθώς και της περαιτέρω ανάπτυξης του ανθρώπινου κεφαλαίου. Η
        αντιµετώπιση της φορολογικής επιβάρυνσης, η οποία παραµένει υψηλή ιδίως για τα
        χαµηλά και µεσαία εισοδήµατα, θα βελτιώσει τα κίνητρα για εργασία ενώ θα
        επιτρέψει αυξήσεις των µισθών που θα οδηγήσουν σε µεγαλύτερο βαθµό σε
        υψηλότερα διαθέσιµα εισοδήµατα και αύξηση της εγχώριας ζήτησης. Η µείωση του
        υψηλού οριακού συντελεστή φόρου εισοδήµατος για το δεύτερο ενεργό µέλος της
        οικογένειας λόγω της κοινής φορολογίας εισοδήµατος των ζευγαριών µε τη µετάβαση
        σε ένα σύστηµα ατοµικής φορολογίας θα µπορούσε να συµβάλει στη µείωση της
        συχνότητας εµφάνισης της µερικής απασχόλησης προς όφελος της εργασίας µε
        πλήρες ωράριο. Η περαιτέρω αύξηση της διαθεσιµότητας υπηρεσιών παιδικής
        µέριµνας θα συµβάλει επίσης στη βελτίωση της πλήρους συµµετοχής των γυναικών
        στο εργατικό δυναµικό, που εξακολουθεί να είναι χαµηλή. Επιπλέον, η αύξηση του
        αριθµού των ατόµων µε τίτλους επαγγελµατικής εκπαίδευσης θα µπορούσε να
        ενισχύσει τις προοπτικές των εργαζοµένων µε χαµηλό επίπεδο δεξιοτήτων στην αγορά
        εργασίας.
   (13) Η Γερµανία έλαβε πρόσφατα αποφάσεις µεγάλης εµβέλειας σχετικά µε τη µελλοντική
        σύνθεση των ενεργειακών πηγών της. Η υλοποίηση του Energy Concept θα επιφέρει
        θεµελιώδη µεταµόρφωση του ενεργειακού εφοδιασµού και θα έχει συνέπειες για τις
        τιµές της ενέργειας και την ανταγωνιστικότητα της οικονοµίας µεσοπρόθεσµα έως
        µακροπρόθεσµα. Συνεπώς, η σχέση κόστους-αποτελεσµατικότητας πρέπει να είναι η
        κύρια κατευθυντήρια αρχή για την εφαρµογή του Energy Concept, που βασίζεται στην
        αποδοτική κατανάλωση ενέργειας, σε αποτελεσµατικά ως προς το κόστος συστήµατα
        στήριξης και σε επαρκή δίκτυα µεταφοράς ηλεκτρικής ενέργειας για τις ανανεώσιµες
        πηγές ενέργειας και ανταγωνιστικές αγορές ενέργειας.
   (14) Η ενίσχυση του ανταγωνισµού στον τοµέα των υπηρεσιών θα ενισχύσει την ανάπτυξη
        της παραγωγικότητας και θα στηρίξει την εγχώρια ζήτηση. Περισσότερο δυναµική
        ανάπτυξη του τοµέα των υπηρεσιών θα µπορούσε επίσης να συµβάλει στη διεύρυνση
        της βάσης για την αύξηση της προσφοράς και της ζήτησης στη Γερµανία. Παρά τη
EL                                            5                                           EL
 ---pagebreak---         σηµαντική πρόοδο που επιτεύχθηκε τα τελευταία χρόνια µέσω της εφαρµογής της
        οδηγίας για τις υπηρεσίες, φαίνεται ότι υπάρχει περιθώριο για περαιτέρω µείωση των
        φραγµών για την είσοδο και την έξοδο των επιχειρήσεων, ιδίως µε περαιτέρω
        απλούστευση του συστήµατος αδειοδότησης. Η κανονιστική ρύθµιση ορισµένων
        επαγγελµατικών υπηρεσιών (π.χ. µηχανικοί, αρχιτέκτονες, φαρµακοποιοί και
        δικηγόροι) φαίνεται να είναι πιο αυστηρή σε σύγκριση µε άλλες χώρες και τα εµπόδια
        για την είσοδο και τα ρυθµιστικά εµπόδια για τη βιοτεχνία φαίνεται επίσης ότι είναι
        σηµαντικά. Όσον αφορά τον κλάδο των υπηρεσιών δικτύου, ο ανταγωνισµός, ιδίως
        στον τοµέα των σιδηροδρόµων, εξακολουθεί να αντιµετωπίζει εµπόδια. Στην
        περίπτωση αυτή, εξακολουθεί να καθυστερεί ο αποτελεσµατικός διαχωρισµός της
        διαχείρισης της υποδοµής και των µεταφορικών υπηρεσιών, που είναι απαραίτητη
        προϋπόθεση για ανταγωνιστική αγορά. Η ενίσχυση του εποπτικού ρόλου της
        Οµοσπονδιακής Υπηρεσίας ∆ικτύων, η κατάργηση των διεπιδοτήσεων µεταξύ του
        φορέα εκµετάλλευσης του δικτύου και των παρόχων υπηρεσιών σιδηροδροµικών
        µεταφορών και το άνοιγµα των υποδοµών πωλήσεων και εισιτηρίων στους
        ανταγωνιστές θα ενισχύσει τον ανταγωνισµό βραχυπρόθεσµα.
   (15) Οι περαιτέρω µεταρρυθµίσεις για τη βελτίωση της προσβασιµότητας και της
        ποιότητας του συστήµατος εκπαίδευσης και κατάρτισης θα είναι βασικός παράγοντας
        για την εξασφάλιση εργατικού δυναµικού µε επαρκείς δεξιότητες, εν όψει και των
        δηµογραφικών εξελίξεων. Προβλέπονται ελλείψεις εργατικού δυναµικού µεσαίας και
        υψηλής ειδίκευσης, ιδίως όσον αφορά θέµατα µαθηµατικών, επιστηµών και
        τεχνολογίας. Τα ποσοστά ακαδηµαϊκών επιδόσεων των νέων στην Γερµανία, τόσο
        στην ανώτερη δευτεροβάθµια όσο και στην τριτοβάθµια εκπαίδευση, είναι κάτω από
        το µέσο όρο της ΕΕ. Η αύξηση της διαθεσιµότητας προσχολικής εκπαίδευσης και
        ολοήµερων σχολείων και η διευκόλυνση της µετάβασης µεταξύ των διαφόρων
        κατευθύνσεων του σχολικού συστήµατος µπορεί να βελτιώσει τα αποτελέσµατα της
        εκπαίδευσης.
   (16) Η Γερµανία έχει αναλάβει µια σειρά δεσµεύσεων στο πλαίσιο του Συµφώνου για το
        Ευρώ+5. Από την πλευρά της δηµοσιονοµικής πολιτικής, οι δεσµεύσεις επιβάλλουν τη
        διόρθωση του υπερβολικού ελλείµµατος ήδη από το 2011 και την επίτευξη και
        υπέρβαση των στόχων στο πλαίσιο του εθνικού δηµοσιονοµικού κανόνα το 2011-
        2012. Για την ενίσχυση της χρηµατοπιστωτικής σταθερότητας, τα µέτρα
        περιλαµβάνουν την αποτελεσµατική ρύθµιση και εποπτεία της κεφαλαιαγοράς. Τα
        µέτρα για την απασχόληση επικεντρώνονται στη συµµετοχή στην αγορά εργασίας
        (µεταρρύθµιση των ενεργών µέσων για την αγορά εργασίας, βελτίωση της ένταξης
        επαγγελµατιών µε προσόντα από την αλλοδαπή και ενσωµάτωση των µεταναστών)
        και στην εκπαίδευση (σύµφωνο βασικής εκπαίδευσης). Τα µέτρα ανταγωνιστικότητας
        επικεντρώνονται στις βιοµηχανίες δικτύου, την ενέργεια και τον τοµέα των υπηρεσιών
        (π.χ. οργανισµός διαφάνειας της αγοράς για τον τοµέα του ηλεκτρισµού και του
        αερίου, ένα πρόγραµµα για την ηλεκτροκινητικότητα, και αυξηµένη χρηµατοδότηση
        υποδοµών των µεταφορών), καθώς και την εκπαίδευση (π.χ. πρωτοβουλία για την
        αριστεία που αποσκοπεί στην προώθηση των µεταπτυχιακών σπουδών και η
        χρηµατοδότηση του Συµφώνου για τα Πανεπιστήµια). Οι δεσµεύσεις αυτές
        αναφέρονται στους τέσσερις τοµείς του Συµφώνου. Αντικατοπτρίζουν σε µεγάλο
        βαθµό το ευρύτερο θεµατολόγιο µεταρρυθµίσεων που περιγράφεται στο πρόγραµµα
   5
        Περισσότερες λεπτοµέρειες για τις δεσµεύσεις που έχουν αναληφθεί µε το Σύµφωνο για το Ευρώ+
        περιλαµβάνονται στο έγγραφο SEC(2011) 714.
EL                                                6                                                 EL
 ---pagebreak---         σταθερότητας και στο εθνικό πρόγραµµα µεταρρυθµίσεων. Ωστόσο, ορισµένοι τοµείς
        πολιτικής εξακολουθούν να µην καλύπτονται από τις δεσµεύσεις του Συµφώνου (π.χ.
        αναδιάρθρωση των Landesbanken ή φορολογική επιβάρυνση της εργασίας) ή θίγονται
        απλώς (άνοιγµα του τοµέα των υπηρεσιών και των βιοµηχανιών δικτύου στον
        ανταγωνισµό). Οι δεσµεύσεις στο πλαίσιο του Συµφώνου για το Ευρώ+ έχουν
        αξιολογηθεί και ληφθεί υπόψη στις συστάσεις.
   (17) Η Επιτροπή αξιολόγησε το πρόγραµµα σταθερότητας και το εθνικό πρόγραµµα
        µεταρρυθµίσεων της Γερµανίας, συµπεριλαµβανοµένων των δεσµεύσεων του
        Συµφώνου για το Ευρώ+6. Έλαβε υπόψη όχι µόνον τη συνάφειά τους για διατηρήσιµη
        δηµοσιονοµική και κοινωνικοοικονοµική πολιτική στη Γερµανία, αλλά επίσης την
        τήρηση των κανόνων και των κατευθυντήριων γραµµών της ΕΕ, δεδοµένης της
        ανάγκης να ενισχυθεί η συνολική οικονοµική διακυβέρνηση της Ευρωπαϊκής Ένωσης
        µε την παροχή εισροών σε επίπεδο ΕΕ σε µελλοντικές εθνικές αποφάσεις. Έχοντας
        αυτά υπόψη, η Επιτροπή θεωρεί ότι η γερµανική δηµοσιονοµική στρατηγική θα
        πρέπει να εφαρµοστεί όπως προβλέπεται, διατηρώντας παράλληλα πορεία εξυγίανσης
        φιλική προς την ανάπτυξη. Θα πρέπει να εφαρµοστούν περαιτέρω µέτρα στο
        διάστηµα 2011-12, επικεντρωµένα στην εξασφάλιση της σταθερότητας του
        χρηµατοπιστωτικού συστήµατος (π.χ. µέσω της αναδιάρθρωσης των Landesbanken)
        και στην ενίσχυση των εγχώριων πηγών ανάπτυξης, µε την αύξηση της συµµετοχής
        στην αγορά εργασίας µέσω της µείωσης της φορολογικής επιβάρυνσης της εργασίας,
        τη βελτίωση της προσβασιµότητας και της ποιότητας της εκπαίδευσης, καθώς και το
        άνοιγµα του τοµέα των υπηρεσιών, των επαγγελµάτων και των βιοµηχανιών δικτύου
        σε µεγαλύτερο ανταγωνισµό.
   (18) Με βάση την παραπάνω αξιολόγηση και λαµβάνοντας υπόψη τη σύσταση του
        Συµβουλίου βάσει του άρθρου 126 παράγραφος 7 της Συνθήκης για τη Λειτουργία της
        Ευρωπαϊκής Ένωσης, της 2ας ∆εκεµβρίου 2009, το Συµβούλιο εξέτασε το
        επικαιροποιηµένο πρόγραµµα σταθερότητας της Γερµανίας για το 2011 και η γνώµη
        του7 αντικατοπτρίζεται ιδίως στη σύστασή του που αναφέρεται παρακάτω στην
        παράγραφο 1. Λαµβάνοντας υπόψη τα συµπεράσµατα του Ευρωπαϊκού Συµβουλίου
        της 25ης Μαρτίου 2011, το Συµβούλιο εξέτασε το εθνικό πρόγραµµα µεταρρυθµίσεων
        της Γερµανίας,
   ΣΥΝΙΣΤΑ στη Γερµανία να αναλάβει δράση κατά την περίοδο 2011-2012 µε στόχο:
   (1)   Να εφαρµόσει τη δηµοσιονοµική στρατηγική για το έτος 2012 και τα επόµενα, όπως
         προβλέπεται. Να ολοκληρώσει την εφαρµογή του δηµοσιονοµικού κανόνα σε
         επίπεδο οµόσπονδων κρατιδίων και να ενισχύσει περαιτέρω τον αντίστοιχο
         µηχανισµό παρακολούθησης και επιβολής κυρώσεων. Να διατηρήσει πορεία
         εξυγίανσης φιλική προς την ανάπτυξη, ιδίως µε τη διασφάλιση επαρκών δαπανών
         για την εκπαίδευση και µε την περαιτέρω βελτίωση της αποτελεσµατικότητας των
         δηµόσιων δαπανών για υγειονοµική περίθαλψη και µακροχρόνια φροντίδα.
   (2)   Να αντιµετωπίσει τις διαρθρωτικές αδυναµίες του χρηµατοπιστωτικού τοµέα, ιδίως
         µε την αναδιάρθρωση των Landesbanken που έχουν ανάγκη από επαρκώς
         χρηµατοδοτούµενο βιώσιµο επιχειρηµατικό µοντέλο.
   6
        SEC(2011) 714.
   7
        Προβλέπεται στο άρθρο 5 παράγραφος 3 του κανονισµού (ΕΚ) αριθ. 1466/97 του Συµβουλίου.
EL                                                7                                            EL
 ---pagebreak---    (3)    Να ενισχύσει τη συµµετοχή στην αγορά εργασίας µέσω της βελτίωσης της ισότιµης
          πρόσβασης στα συστήµατα εκπαίδευσης και κατάρτισης καθώς και µέσω της
          µείωσης της υψηλής φορολογικής επιβάρυνσης για τους χαµηλόµισθους µε
          δηµοσιονοµικά ουδέτερο τρόπο. Να αυξήσει τον αριθµό των παιδικών σταθµών
          πλήρους απασχόλησης και των ολοήµερων σχολείων, καθώς επίσης να καταργήσει
          τα φορολογικά αντικίνητρα για το δεύτερο ενεργό µέλος της οικογένειας.
   (4)    Να καταργήσει τους αδικαιολόγητους περιορισµούς σχετικά µε ορισµένες
          επαγγελµατικές υπηρεσίες και τον τοµέα της βιοτεχνίας. Να βελτιώσει τον
          ανταγωνισµό στις βιοµηχανίες δικτύου, να ενισχύσει τον εποπτικό ρόλο της
          Οµοσπονδιακής Υπηρεσίας ∆ικτύων στον τοµέα των σιδηροδρόµων. Επίσης, στο
          πλαίσιο της εξαγγελθείσας εθνικής ενεργειακής πολιτικής (Energy Concept), να
          επικεντρωθεί στη βελτίωση της µακροπρόθεσµης σχέσης κόστους-
          αποτελεσµατικότητας του νόµου για τις ανανεώσιµες πηγές ενέργειας, να
          διασφαλίσει την ουσιαστική ανεξαρτησία της παραγωγής και της µεταφοράς
          ενέργειας, καθώς επίσης να βελτιώσει τις διασυνοριακές διασυνδέσεις.
   Βρυξέλλες,
                                            Για το Συµβούλιο
                                            Ο Πρόεδρος
EL                                            8                                         EL